c: text/html

text:
"Kimi Wa Pet" d " josei manga " n Yayoi Ogawa d-yeffɣen di Japon ger 2000 d 2005.
D amanga yettwasnen di tmura usamar imixfiw.
I tid d wid yerran ad t-ɣren s teqbaylit, nessiẓreg aḥric amezwaru deg wesmel n imyura.net
I wakken ad t-teɣrem, tekkit ɣef tewlaft "pdf" yellan swadda weḍriṣ-agi.
Tzemrem ad tkellsem, ad tjemɛem, ad tesiggezem neɣ ad taznem leqdic-agi i temdukkal d yimdukkal-nwen.
Sarmeɣ ad tili d tamacahut ara wen-yehwun. Taɣuri igerrzen.
Lidya A. W.
Tamawt : ijapuniyen ttarun sef uyeffus ar uẓelmaḍ, ihi ula d amanga-agi taɣuri-ines yessefk ad tili seg uyeffus ar uẓelmaḍ.
i wesiggez tekkit DAGI (size:25 Mo)

robotstxt: allowed

filter: keep


text:
Karl Marx
Karl Heinrich Marx, illul deg 5 si Magu deg ussegwas 1818 di tmurt n Trier illan di Rheinland tamurt n Lalman yemmut di 14 di Meɣres 1883 di temdint n London. Marx illa d argaz n tsertit u d-amesnagay ameqṛan, d netta id isnulfan ayen i wumi neqqar Tazdukla "le communisme", id yeqaren belli ulac amgarad ger imdanen Yas ulamma yella deg ixeddim nsen n yal ass.
Tameddurmant[beddel | edit source]
Ilul Karl Heinrich Marx di Trier asegwas n 1818. Yella d wis sin ger 8 Tam w-atmaten-is. Vava-s, Heinrich Marx (1782–1838), d-abugaṭu, yefrurid deg yiwet twacult twudayt Ackenaz. Jed-nsen Meier Halevi Marx yella dawday, m-ad mmi-s d warraw n mmi-s uYalen d-imasiḥiyen, ẓẓiẓrgen isem nsen Yer Heinrich iwakken ad izmiren ad xedmen, yemma-s n Karl, Henriette Pressburg (20 Yulyu 1788-30 Wamber 1863), d tawdayt n tmura n wadda.


text: Kabyle(i) 1 Mi gekfa lewṣayat-agi, Sidna Ɛisa iṛuḥ si tmurt n Jlili ɣer tmurt n Yahuda ɣer leǧwahi n wasif n Urdun. 2 Aṭas n lɣaci i t-iḍefṛen ɣer dinna, dɣa yesseḥla wid akk ihelken. 3 Kra ifariziyen qeṛṛben-d ɣuṛ-es iwakken a t-jeṛben, nnan-as : Eɛni ccariɛa-nneɣ tsumeḥ-as i wergaz ad yebru i tmeṭṭut-is ɣef yal sebba yellan ? 4 Yerra-yasen : Ur teɣṛim ara ayen i d-teqqaṛ ccariɛa : di tazwara Sidi Ṛebbi ixleq-ed argaz ț-țmeṭṭut, 5 yenna-d : AArgaz ad yeǧǧ baba-s d yemma-s, iiwakken ad iɛic nețța ț-țmeṭṭut-is, ddɣa di sin yid-sen, ad uɣalen d yiwen. 6 S wakka ur llin ara d sin, meɛna uɣalen d yiwen. Ur as-ilaq ara ihi i wemdan ad ifṛeq ayen yesdukkel Sidi Ṛebbi! 7 Nnan-as : Acuɣeṛ ihi Sidna Musa yeǧǧa yaɣ-d lqanun belli m'ara yebru wergaz i tmeṭṭut-is, a s-yefk lkaɣeḍ n berru ? 8 Sidna Ɛisa yerra-yasen : Ɣef ddemma n wulawen-nwen yeqquṛen i wen-iserreḥ nnbi Musa aț-țebrum i tilawin-nwen. Meɛna di tazwara mačči akka i gella lḥal. 9 Ma d nekk a wen-d-iniɣ : kra n win ara yebrun i tmeṭṭut-is yili ur tezni ara, iwakken ad yaɣ tayeḍ, d nețța i geznan! 10 Inelmaden nnan-as : Ma yella akka i d lḥala n wergaz ɣer tmeṭṭut, ulac lfayda di zzwaǧ! 11 Sidna Ɛisa yerra-yasen : Mačči d imdanen meṛṛa i gzemren ad qeblen aselmed agi lameɛna anagar wid iwumi i d-ifka Sidi Ṛebbi lefhama i gzemren ad qeblen annect-agi. 12 Aṭas n sebbat i gqeḍɛen zzwaǧ i wemdan. Llan wid i d-ilulen si tɛebbuṭ n yemma-tsen ur sɛin ara ddunit, wiyaḍ d imdanen i sen-ț-ikksen. LLlan daɣen wid iḥeṛmen iman-nsen ɣef zwaǧ, ɣef ddemma n tgelda n igenwan. Win i gzemren ad ifhem aselmed agi a t-yefhem! 13 Kra yemdanen țawin-d i Sidna Ɛisa arrac imecṭuḥen iwakken ad issers afus-is fell-asen a ten-ibarek, meɛna inelmaden-is țțaran-ten. 14 Sidna Ɛisa yenna-yasen : Anfet-asen i warrac a d-asen ɣuṛ-i, ur sen-qeṭṭɛet ara abrid, axaṭer tagelda n igenwan thegga i nutni akk-d wid yellan am nutni! 15 Yessers afus-is fell-asen, iburek iten, dɣa iṛuḥ syenna. 16 Imiren yiwen wergaz iqeṛṛeb-ed ɣer Sidna Ɛisa, yenna-yas : A Sidi, d acu i yi-ilaqen a t xedmeɣ n wayen yelhan iwakken ad sɛuɣ tudert n dayem ? 17 Sidna Ɛisa yerra-yas : Acuɣeṛ i yi-testeqsayeḍ ɣef wayen yelhan ? AAnagar yiwen i gelhan! Ma tebɣiḍ aț-țesɛuḍ tudert-agi, xdem lumuṛat yellan di ccariɛa. YYerra-yas-ed weqcic-nni : Anwi i d lumuṛat ara tebɛeɣ ? 18 Sidna Ɛisa yerra-yas : Ur tneqqeḍ ara tamgeṛṭ, ur tzennuḍ ara, ur tețțcehhideḍ ara s ẓẓur, ur tețțakkṛreḍ ara, 19 qadeṛ baba-k d yemma-k, tḥemmleḍ lɣiṛ-ik am yiman-ik! 20 Aqcic-nni yerra-yas-ed : Ayagi akk xedmeɣ-t, d acu i yi-ixuṣṣen ? 21 Sidna Ɛisa yenna-yas : Ma tebɣiḍ ihi aț-țkemleḍ deg webrid n Sidi Ṛebbi, ṛuḥ, zzenz akk ayen i tesɛiḍ, tefkeḍ idrimen-nni i yimeɣban, s wakka aț-țesɛuḍ agerruj deg igenwan! Imiren as-ed, aț-țedduḍ yid-i. 22 Mi gesla i yimeslayen-agi, ilemẓi-nni yeḥzen aṭas dɣa iṛuḥ, axaṭer d ameṛkanti ameqqran i gella. 23 Sidna Ɛisa yenna i inelmaden-is : A wen-iniɣ s tideț : iwɛeṛ aṭas i umeṛkanti ad ikcem ɣer tgelda n igenwan! 24 A wen-iniɣ daɣen : ma yella iwɛeṛ i welɣem ad iɛeddi di tiṭ n tissegnit, iwɛeṛ akteṛ i umeṛkanti ad ikcem ɣer tgelda n igenwan! 25 Mi slan i imeslayen-agi, inelmaden-is dehcen aṭas, nnan-as : Anwa i gzemren ad ițțusellek ihi ? 26 Dɣa Sidna Ɛisa imuqel-iten, yenna : Imdanen s yiman-nsen ur zmiren ara, meɛna Sidi Ṛebbi yezmer i kullec. 27 Buṭrus inṭeq, yenna-yas : Aql-aɣ nukkni neǧǧa kullec iwakken a k-netbeɛ, d acu ara yedṛun yid-nneɣ ? 28 Sidna Ɛisa yerra-yasen : A wen-iniɣ s tideț, asm'ara d-ḥyun lmegtin ɣer ddunit tajḍiṭ, asm'ara yeqqim Mmi-s n bunadem ɣef wukersi n lḥekma di lɛaḍima-s, ula d kunwi yeddan yid-i, aț-țeqqimem di tnac yid-wen ɣef yikersiyen n lḥekma iwakken aț-țḥasbem tnac n leɛṛac n wat Isṛail. 29 Yerna, kra win ara yeǧǧen ɣef ddemma n yisem-iw axxam-is neɣ atmaten-is, yessetma-s neɣ baba-s, yemma-s, arraw-is neɣ tiferkiwin-is, ad as-d-yețțunefk akteṛ n wayen yeǧǧa, yerna a t-id-tṣaḥ tudert n dayem. 30 Aṭas seg wid yellan d imezwura ad uɣalen d ineggura, aṭas daɣen seg wid yellan d ineggura ad uɣalen d imezwura.


text:
Takfarinas Ḥsen Zermani
-
- ASEFHAM : Ma tettnadiḍ Takfarinas, d aqerru n trad mgal Rruman, ruḥ ar Takfarinas agellid
Ḥsen Zermani, s yisem-is n taẓuri, Takfarinas, d yiwen unaẓur n ccna atrar azwaw. Ilul deg taddart n Tqesray deg useggas n 1958. Tiqesray d yiwet n taddart i d-yezgan di Ledzyer tamanaɣt, teččur d izwawen.
Lameɛna Ḥsen Zermani, yefruri-d deg wul n tmurt n Leqbayel, di taddart n Tizi Tɣideṭ, taɣiwant n Iɛekkuren di temnaṭ n Tizi Wezzu.
Ḥsen Zermani, akken d ameẓyan yufa-d iman-is d anaẓur am waṭas n iɛeggalen di twacult-is. Iḥemmel ad yecnu maca, werǧin yerra di ddehn-is d akken a d-yas wass ad yaweḍ ɣer wanida yewweḍ ass-a acku, di tallit-nni n 70, yeqwa-d lḥers ɣef tmurt labaɛda ɣef tutlayt n tmaziɣt.
Ḥsen Zermani iḥemmel aṭas aẓawan, imeddukal-is d tawacult-is ladɣa baba-s, sḥersen-t akken ad iruḥ ɣer nnuba n iḥeffaḍen uzekka n umaṭṭaf wis II yella a yeselḥay unaẓur Crif Xeddam, acku walan-t icennu akken iwata.
Amecwar-is di ccna[beddel | edit source]
Deg useggas n 1976 iɛedda-d di tesgilt-agi, anda yewwi arraz amezwaru. Akken ad t-yessebɣes, baba-s yuɣ-as-d snitra-s tamenzut acku, yella yetturar s snitra i d-yexdem s tebelyunt n zzit. Dɣa dinna yekcem s annar n tẓuri s yisem i yefka i yiman-is Takfarinas, i yellan d isem ugelid deg umezruy imaziɣen. Mi d-yufrar Takfarinas di nnuba n iḥeffaven, yessekles aḍebsi-ines amezwaru Yewwa ṛṛemman ɣer Maḥbubati d l’Oasis, maca, amahil-agi d win ur s-neɛǧib ara.
Deg useggas n 1979 iruḥ ɣer Fransa, din Yemlal d Yidir i d-yesnulfan axxam n usizreg Azwaw anda yessewjed ad iɛiwed i usekles n uḍebsi-nni-ines maca, ɣer tagara yessuffeɣ-it-id ɣer tezrigin Triomphe music.
S wakka Takfarinas yuɣal d iminig, am netta am tugti n icennayen izwawen yerwa lḥif, yerwa aksar d usawen akken a d-iḥelli amḍiq-is. Almi d asmi i yexdem Yidir tameɣra di l’Olympia deg useggas 1980 i yebda yettifrir-d Takfarinas. Imi yecna di tmeɣqra-yagi. Deg wakken yeɛǧeb aṭas i lɣaci, yenced-it-id Buǧemɛa Semɛun, neɣ Buǧma Agraw akken ad cnun lwaḥid, yeqbel ad yiki deg Agraw imir-nni i d-suffɣen tasfift Ccef n uparti maca ikemmel deg usuffeɣ n iḍebsiyen i yiman-is: Aɛessas n zher-iw; Zzin d wedrim deg useggas n 1983. Yuɣal yemsefraq netta d tarbaɛt n wegraw.
Deg useggas n 1986 yessuffeɣ-d sin iḍebsiyen Way telha; Arrac, deg-sen iɛawed yessefti deg umareg, akken ad t-yesnerni. Deg wayen yeɛnan isefra yexdem d imedyazen imeqranen yecban Ben Muḥemmed, Muḥya, Bessaɛud Muḥend Aɛrab, Muḥend Umusa, Mulud Ayt Ɛmer, ma d tura ixxedem d Kader.
ɣer tama n imedyazen-a Takfarinas yugem-d aṭas di tgemmi n ccna aɣerfan wid yecban Lɛenqa, Ccix Lḥasnawi, Sliman Ɛazem... atg.
Mbaɛɛd Arrac, Way telha, Aɛessas, Zzin d wedrim, Takfarinas yessuffeɣ-d aḍebsi Ṛṛemman s wayes yettiki deg tesgilt n Hit parade de world music Europe charte, din i d-iḥella amḍiq wis ukuẓ deg useggas 1994.
Deg useggas n 1996 yessuffeɣ-d Salamat, deg useggas n 1999 yerna-d sin iḍebsiye n Zaema zaema, Ddu deg wa d iḍebsiyen i isekren lhul deg umaḍal meṛṛa ladɣa di tmurt n Lezzayer.
Deg useggas n 2004 yessuffeɣ-d ukuẓ n iḍebsiyen ideg yerra tajmilt i tlawin anda bɣunt ilint.
Takfarinas d anaẓur ameɣradan[beddel | edit source]
Takfarinas yexdem d inaẓuren n umaḍal am tarbaet Sixun i deg yella Michel Alibo, Louis Winsberg, Karim Ziad, atg. Ma deg uḍebsi-yagi aneggaru yexdem d umaṛṛuki Idbasaeid, rnu ɣer-s inaẓuren n ddunit meṛṛa am Jef de la Cruse, Yin Jian, Jamaikan Sly Dunbar d Robbie, atg.
Takfarinas yefka isem n YAL i ccna-ines, ɣef wanect-agi yenna-d :


text:
Musa
Musa (s tɛebrit: מֹשֶׁה Moce Mošé, s teɛrabt: موسى, Mūsā), d mmis n Ɛamran akw d Yukibed. D ameskar, d amdan amenzawi deg idles n laɛqed aqbur. S uwehi n Yakuc, d netta i yuran ayen umi qqaren s tefranṣiṣt Pentateuque. D 5 n yedlisen imezwura n laɛqed aqbur (Genèse, Exode, Lévitique, livre des Nombres, Deutéronome), anda id iḥka tudert-is, amezruy n lejdud-is, d win n At israil.
Asmi id ilul, yemma-s tuga-d agellid Ferɛun ad a ttineɣ akken i yurga ilaq ad ineɣ yal lufan aɛibrani id ilulen imiren asmi id ilul Musa. Tuɣal d tegrit ar waman n Nil, s wanda i t-idekkes yelli-s n ugellid-a. Dɣa tenna-k, "MSYTHW" neɣ Mecitihu, anamek ines Kkes-aɣ-t id seg waman. Syen id yekka yisem "MSH", neɣ Musa.
Daɣen llan wid i qqaren belli, isem n Musa, yekka-d si tutlayt i hedren imiren imaṣriyen, seg awal MS, anamek-is "Ikka-d", neɣ "ifrurx-ed". Llan daɣen wid iqqaren, awal-a ikka-d si tmaziɣt Mmis, imi neẓra Tamazɣa ur tebɛid ara af tmurt n Maṣer.
Musa yuɣal ittureba-d seg teɣremt n ugellid Ferɛun. Asmi yuɣal meqq°er, iwala amek nezfen, uḍenen, qṛeḥen wid yellan d atmaten-is deg idammen, war ma yeẓra. Wid yellan di ɛibraniyen, d iqeddacen n ugellid Ferɛun. Dɣa yiwen n wass iwala yiwen umaṣri la yekkat yiwen wergaz aɛibrani, yenɣa-t u yenṭel-it. Asmi yelḥa wawal af wannecta, dɣa yerwel si tmurt n Maṣer ar tmurt n Medyen. Yewweḍ ar yiwen wanu iḥud kra n tameksiwin n Medyen mgal kra n yergazen imeksawen. Dɣa tiḥdayin-a ar tenṭ s axxam n babat-nsent, i yellan meqq°er di Medyen. Isem-is nettaf-it ihi di Madyan Jethro (יתרו) neɣ Réuel (רעואל). Ilmend n wayen yexdem, yefka-yas yelli-s Séphora (צפורה) ad yezweǧ yid-s.
S uwehi n Yakuc, iseggasen mbaɛd, yuɣal-ed ar tmurt n Maṣer i wakken ad yefk tilelli i wegdud Aɛibrani, i yellan s ddaw uzaglu n ugellid Ferɛun. I wakken a ten-isuffeɣ seg Maṣer ar tmurt n Kanɛan. Yuzen-as-d Yakuc mraw (10) iludan, ak° d tagruma n ilugan ak° d iṣuḍaf n wejjed, timetti, d wučči. Annecta yak° illa-d deg wayen umi isemm-a Tura (Torah).


text:
Petites Annonces à Cite Ennasr 1
Tags: , 3d ennasr, 3d tunisie ennasr, accéssoire samsung tunis cité ennasr ii, adresse de cinema 3d ennasr, annonce vente de maison ennasr en tunisie, cinéma 3d ennasr 2 programmes, cinéma ennasr 3d programmes, ciné 3d ennasr, cinéma 3 d à ennaser tunis, cinéma 3d cité ennasr, cinema 3d ennaser, cinéma 3d ennasr, cinema 3d ennasr contact, cinéma 3d ennasr programme, cinema 3d ennasr tunis contact, cinema 3d tunis ennasr programme, cinema 3d tunis ennasr programme 2011, cinema 3d tunis ennasr réservation, cinema 3d tunisie ennasr, cinéma ennasr 3d, cinema ennasr programme, cinema ennasr tunis, cite ennasr 1, film 3d ennasr, film 3d tunis ennasr, location locale cite ennasr, location robe de soirée a ennasr, location robes de soirées cité ennasr, ou le cinéma 3d ennasr, programme cinema 3d ennasr, programme cinema ennasr tunis, salle de cinéma en 3d enaser tunisie, tunisie


text:
Tidyanin yesseḥzanen ay d-yellan seg melmi kan ed uhetwir n leḥzen ay inekren deffir-nsent d ayen ay aɣ-yeǧǧan ad d-nessers assefhem-a:
1- Tlaxcala ur telli d igen (armée), wala d akabar, wala d tagrawt n ddin ay yettzuxxun tessen tidet.
2- Nekkni d tagrawt kan n yimdanen yeddukklen s lebɣi-nsen akken ad ttekkin deg usseḍher n tafat ed ufham n tedyanin ay la iḍerrun deg umaḍal ed ussuɣel n teftarin (documents) ay nettwali uklalent ad d-ttwassuɣlent.
3- Assuffeɣ ed ussuɣel n kra n teftart (document) ur yebɣi ad d-yini dakken nwufeq ayen ay d-yeddan deg-s s 100%.
4- Nettwali dakken imeɣriyen (wid yeqqaren) zemren ad sɛun leṛyuy-nsen i yiman-nsen deg wayen yerzan isalan d teslaḍ (analyses) ay d-nettakf.
5- Llan gar-aneɣ medden seg wakk leṣnaf, sɛan imecwaṛen yemgerraden yerna yemgerrad wayen ayyes ttamnen. D acu kan, nemsefham ɣef lmufid: ayen ay d-yenna George W. Bush deg Ctembeṛ n 2001 ed "umgaru ɣef tremmiɣt" (guerre contre le terrorisme) ay d-yesseɣret François Hollande deg Nwembeṛ n 2015 ur ḥebbsen ara taremmiɣt; imgura-a n tririt n ttaṛ ttgen kan ifadden i ṣṣenf-a n tekriḍt (violence) d ufraq-nnes. Aya yenfeɛ kan tamguri (industrie) n leslaḥ. Amur ameqran seg teɣtas (victimes) n tremmiɣt seg yimezdaɣen n tmura n unẓul, yerna amur ameqran seg-sen d Inselmen. Ala 3% seg teɣtas n tremmiɣt seg 2001 ar ass-a ay yellan seg tmura tutrimin (occidentales).
6- Ass-a, taremmiɣt tesɛa snat n tliwa ayseg d-tettagem: tamezwarut taremmiɣt d "tanekra ibanen ad d-tili", tekka-d seg wurfan n yimdanen ay yettwaḍelmen; seg yidis niḍen, taremmiɣt la tt-sseqdacent tegrawin yellan deg udabu, yerna imezwura d imeẓla (services) uffiren ay la yettgen ayen ayyes ten-ttamṛen.
7- Taɣtest (victime) tamezwarut deg yal amgaru nettat d tidet. Ccɣel-nneɣ netta d attekki, akken nezmer, deg ussukkes n tidet, yerna njebbed-d lwelha, i lmend n waya, ɣer tedyanin ay la iḍerrun, ṣṣwab n medden ay la yesseqdacen Internet d tezmert-nsen akken ad xemmemen.
8- Tlaxcala d aẓeḍḍa yeldin i wakk medden yesɛan lebɣi zeddigen yerna ssnen tutlayin, sɛan akud yerna wejden ad ttekkin deg tiddit-a-nneɣ tucrikt war ma ḍemɛen kra n lfayda n tedrimt.
Taseqqamut n Uẓrag n Tlaxcala


text:
Timlilit n tmedyezt n Uqbu 2016
Tafaska n tmedyezt deg Uqbu
Tamedyezt d awal d ccbaḥa-ines. Tettakk-as afud i tutlayt Akken ad tidir i Lebda, ur tnegger ara. Ahat ɣef waya i d-kkrent kra n temnaḍin n tmurt n Leqbayel ttheggint-d timliliyin n tmedyezt n tutlayt taqbaylit. Ma nebder-itent-id ad naf étain n A Jennad (Tiddukliwin Tidelsanin n Yusef Uqasi, Si Muhend u Mḥend) tettili-d unebdu deg. Tin n A Smaɛel (Adrar n Fad), nettat deg tefsut. Ma d tis kradet d étain n Uqbu (Itri Adelsan n Uqbu) i d-yettilin deg tegrest. Mebla akukru, ad nezmer d-nini tiddukliwin-a tidelsanin d iɣerbazen n tmedyezt n tmurt n Leqbayel. Ttakkent Tagnit I yimedyazen ttemlilin, ssawalen-d i yisefra-NSEN, ttembeddalen Tikta, aya yettawi ɣer yiwen n yiswi: asnerni n tutlayt taqbaylit.
Dɣa, imi deg tegrest i nella, Tiddukla Itri Adelsan n Uqbu, tessuddes-d timlilit tis mraw (10) n tmedyezt n Ssummam, SEG 22 ar 25/12/2016. Thegga-d yiwen wahil de amesbaɣur adelsan.
Tuɣ tannumi, tal tikkelt tettarra tajmilt i Yiwen n unaẓur i d-ibanen deg unrar n neɣ n Umata s TZURI tsekla. Tabda deg Si Muhend u Mḥend iwimi tessebded asebdad, tuɣal ɣer Muhend Saɛid Amlikec, Nna Rehma u Ɛissa, Saɛid Marawi, Jean Lmuhub Ɛmruc, Nur Uld Ɛmara, Kateb Yasin, Tiziri d Lehlu, Muḥemmed Belḥanafi. Aseggas-a, tajmilt tuɣl i sin n yimedyazen yettarun tamedyezt d Wayen-nniḍen ata nnig n 30 n aya yiseggasen. Ssufɣen-d idlisen, kkin deg ma d kra n tfaskiwin n tmedyezt seg yiseggasen n taggara n 80. Wigi d Massaw Ɛemran Salem (Asi Yusef, Buɣni) D Malek Houd (Tazmalt, A Mlikec).
Ihi, ass amenzu Itri Adelsan n uqbu immuger inebgawen-est, gar-asen imedyazen azal n 100 yid-sen, d wid i d-yuwin idlisen-NSEN ad dix ssenzen s ubuddu ddeqs deg-sen, d wid i d-tefka tegnit. ɣef tamert tis snat n tmeddit Yedra-d uledduy n temlilit s wudem unsib. ATAS i d-yefkan awal, gar-asen aselway n Tiddukla, Mass Mulud salhi i yennan ansuf i kra n gagne i d-Yusan, rnan-d igensasen n tmehla n yidles d tmehla n yilmeẓẓyen d waddal. Ma d Massaw Buǧemɛa RABAH amekfadu n umaṭṭaf wis sin, d Buɛlam Messusi, yiwen n umedyaz ameqqran yekkin deg usebded n tfaska-a, fkan-Dawal ɣezzif ɣef leqdic adelsan yezgan i txeddem teddukla-a, 40 n aya yiseggasen. Yuɣal iɛeddad yiwen n usaru i d-isseknen amecwar yimedyazen d-UWIN Malek Houd d Ɛemran Salem deg TUDERT-NSEN. Taggara ttunefken yidlisen « Tacemlit » i yimedyazen i d-yufraren deg tedwilt tis tza (9).
Tameddit yiwet n terbaɛt n yilmeẓẓyen n Yiɣil Ggilef (Naser), ASIREM, Turar-d yiwet n tnezgumt « Jules Cesar » iwumi teɛǧeb ATAS i yimeshanayen.
Azekka-nni ɣef tis mraw, taselmadt deg ugezdu n tutlayt d yidles amaziɣ n tesdawit n Bgayet iwimi qqaren Massa Zulixa Mulay, wazal-est temhazt ɣef (évolution) n tmedtezt taqbaylit, i t-id-iḍefren s tefka-d yiwen n usarag d askasi.
Tajmilt i umedyaz
Tameddit ɣef tis 13 d Uzgen d nnuba n umedyaz iwumi tuɣal tejmilt Mass Ɛemran Salem, ad d-issiwel tamedyezt-est azal n yiwet n tsaɛet, mi ifukk yella-d uskasi.
Ɣef tis 2 d Uzgen n tmeddit, tebda temssizzelt n tmedyezt, ddeqs n yimedyazen yennumen timlilit-a d kra n yimeynuten i d-yessawlen isefra-NSEN.
Ass wis krad ɣef tis mraw (10), d Massa Waṭaḥ Linda, taselmadt deg ugezdu n tutlayt tamaziɣt n tesdawit n Bgayet i d-yefkan yiwen n usarag ɣef tmedyezt n tlawin tmurt deg n Laqbayel, d askasi i waṭas s d-iḍefren n tuttriwin igerrzen d tririt-nsent.
Tajmilt i umedyaz
Ɣef tis 13 d Uzgen, tezzi-d nnuba i umedyaz wis sin iwimi tuɣal tejmilt, Mass Malek Houd, am umezwaru yessaweḍ awal n tmedyezt-est i yimeshanayen, yuɣal yerra ɣef yisteqsiyen i d-fkan yimedyazen deg uskasi i d-iḍefren.
14 d la Uzgen de Ɣef, tkemmel temssizzelt n tmedyezt almi d amedyaz aneggaru. Taseqqamut n ufran tefka Tagnit kra n ad yimedyazen d-ssiwlen isefra-NSEN berra i temssizzelt.
Ass aneggaru (25/12/2016), taggara n tfaska, tella-d tikci n warrazen i yimedyazen i d-yufraren. Mi-tt tefra tseqqamut n ufran, igmaḍ n temlilit-a i d-yeffɣen d wi:
-Arraz N umzaref: Klaɣlaɣ Axmid (Tamenrast)
-Arraz N usebɣes: Tabu Fazya (Tizi Uzzu), Terrak Samir (Tizi Uzzu).
-Arraz Wis krad: Agcarwu Murad (Bgayet)
-Arraz Wis sin: Buseksu Linda (STIF)
amezwaru -Arraz: Ɛezzun Hmed (Bgayet).
Akli n Tmazir t
Ur ttfakkaɣ ara adris-a ma melba nniɣ-d ixeddim agejdur i yexdem Utamarirt Akli gagner iwimi qqaren Akli n Tmaziɣt i iɛawzen kra tekka tfaska Akken ad sɛeddin yinebgawen n temlilit ussan igerrzen mebla ma sneqseɣ azal n yiɛeggalen-nniḍen n Tiddukla Itri Adelsan n Uqbu. ma Yuklal nesnemmer-il.
MalekUbeẓwi. (HOUD)


text:
Leonardo Fibonacci
D amussnak (mathématicien) aṭelyani, Leonardo Fibonacci, neɣ Leonardo Pisano (Leonardo n Pise), ilul di temdint n Pise tamdint n tnezzut (commerce). Mi yewweḍ 20 iseggwasen di ticett-is iḍfer baba-s ɣer tafriqt ugafa (ar Bgayet) din i iɣra anagraw n usmiden ihendiyen d usmiden inselmanen. Mi d-yuɣal ɣer Turuft (Europe), deg useggwas 1202, issuffeɣ-d adlis Liber abaci, deg-s i d-immal asmiden anselman d wulac (0).
Fibonacci yura ɣef tiẓri n yemḍanen d tnezzeggit (géométrie), ittwassen daɣen s umazrar (suite) n « tlalit n iwtal » :
U1=0 ; U2=0 ; Un=Un-1 + Un-2 n>2 (0, 1, 1, 2, 3, 5, 8, 13, ...).
Amazrar-agi isnulfa t-id asmi is d-sutren kra n imɣiden ɣef tnerni n iwtal-nsen. Ran ad walin acḥal n iwtal ar a d-yeǧ myal awtul illan ɣur-sen. Dɣa netta, imi i issen i tusnakt tikli issal-id amazrar yeṭfen ism-is ar ass-a : amazrar n Fibonacci.
Iɣbula[beddel | edit source]
- Ḥend Sadi Tusnakt s wurar - Mathématiques récréatives, Asalu & ACB, 1990


text:
Izem
Izem, s umata, d aɣersiw n twacult n yemcac, i itetten aksum, , d ameqqran yernu yettwaɛqal s umgired i yellan ger uwtem d tewtemt-ines. Awtem n "yizem" yesɛa aheylel (crinière, d awal amaheɣ), d acebbub i s-iɣummen aqerru-is, tamgerḍt-is, idmaren-is akkwed uḥric seg uɛrur-is. Ma d tawtemt n yizem neqqaṛ-as "tasedda", ur tesɛi ara aheylel yernu mecṭuḥet ɣef yizem.
Izmawen ttidiren ass-a deg Tefriqt, maca gran-d ciṭṭuḥ seg-sen deg Asya, deg yiwet n tama n Lhend. Zik, deg uzarmezruy, llan yizmawen ttidiren ula deg Tuṛuft, aɣeṛsiw-agi yenger deg tmiḍi tis snat seld talalit n Sidna Eisa imi aṭas i yettazzalen deffir-s akken ad t-gemren.
Deg Tefriqt, yella zik yizem yettidir deg yal tama, deg yal tamurt. Ar ass-a mazal yeǧǧa-d isem-is ɣer yal agdud deg umenẓaw-agi. D acu kan, ɣas ma yella izmawen ttbanen-aɣ-d meṛṛa kifkif-iten deg ṣṣifa, maca sɛan aṭas n tdulemsin (sous-espèces) yettemgaraden ciṭ deg ṣṣifa akk d tiddi. Ger tlemsin (leṣnaf) n yizmawen yettidiren deg Tefriqt, nezmer ad d-nebder izem n Tmazɣa (lion de Barbarie, Panthera leo leo). D netta i d izem ameqqran akk yettwassnen, yernu ass-a yenger. Izem n Yimassayen (Panthera leo massaicus, semman-as ɣef yisem n yiwen wegdud n Tefriqt, Imassayen ikessen izgaren), d izem-nni ay yettidiren deg tsabant (savane) n Kenya d Tanzanya, deg Tefriqt tacerqit. Izem-agi meqqer ciṭṭ, yettidir deg uzaɣar anda ay yettṣeggid izgaren d yiɣersiwen niḍen.
Deg Asya, mazal izem la yettidir deg tmurt n Lhend, deg yiwet n tama qqaren-as Gir. Ṣṣenf-agi qqaren-as "izem n Asya" (Panthera leo persica) u qqimen-d kan seg-s 200. ɣas ma yella deg kra n tmura izem ur yettwassen ara neɣ ur t-mazal ara la yettidir dinna, maca medden ssnen-t, yesɛa isem deg tutlayin-nsen yernu yella deg tmucuha-nsen d tẓuryin-nsen.
Deg Tuṛuft, izem yenger azal n 20 tasutin ay-a, maca deg tasut-agi meṛṛa, medden akk la ttmeslayen fell-as, u mazal aɣersiw-agi yella deg tsugint-nsen.
Deg tmurt-nneɣ, izem mazal yettwassen yisem-is yernu yettwabdar-d ama deg yinzan neɣ deg tmucuha, u d aɣersiw yesɛan azal meqqren ɣer-neɣ imi izem d azamul n tezmert akk d tebɣest (lkuṛaj).
Deg Ccinwa, ɣas ma yella nnan-d werǧin yedder yizem dinna, maca ar ass-a nezmer ad nwali isebdaden n yizmawen deg leqṣur i bnan Yicinwaten n zik. ɣer Yicinwaten, izem yessebɛad yir leṛwaḥ, daɣen sseqdacen asebded-yines akken "ad iḥudd" leqṣur-nsen. Nnig n waya, Icinwaten sɛan awitay i deg ḥessben agguren-nsen d yiseggasen-nsen i yiman-nsen, dɣa yal asseggwas ttaken-as Yicinwaten isem, akken daɣen i yella ɣer-sen "useggas n yizem".
Izem n Tmazɣa yenger aṭas ay-a seg tmura-nneɣ. Izem aneggaru akk ay yettwanɣan deg Lezzayer, nɣan-t deg tgara n tasut wis 19 deg tama n Souk Ahras, deg ccerq n tmurt. Ma izem aneggaru akk n Meṛṛuk, nɣan-t deg 1922. D acu kan, gwran-d kra seg yizmawen n Tmazɣa deg yelmaten n yiɣersiwen (zoos) deg kra n temdinin deg ddunit, am deg Rbaṭ, tamaneɣt n Meṛṛuk. Kra n yemnuda n tesdawit n Oxford, nudan ad d-rren izem n Tmazɣa ɣer yiwen wefrag aɣelnaw (parc national) deg yidurar n Waṭlas ameṛṛuki, maca ɣef wakken ɣriɣ, asenfar-agi (projet) yeḥbes imi tarbaɛt i d-yelhan yid-s xuṣṣen-tt yedrimen.
Tamselyut[beddel | edit source]
- Omar Amastan Mouffok, imedyazen.


text:
Pakistan
Pakistan: isem unsib Tigduda Tineslemt n Pakistan. D tamurt i d-yezgan deg wenẓul n Asya, ɣures 881640 km2, 1046 qublen illel. Pakistan tesɛa tilisa d Afɣanistan, Ccinwa, Lhend akk d Iran.
Tesɛa azal n 169,300,000n imezdaɣ (deg 2007).
Tamanaɣt n tmurt n Pakistan d Karaci.
Tutlayt tunsibt n tmurt n Pakistan d Urdu. Rnu-yass tutlayin nniden di tamiwin n tmurt : Baluci, Pactu, Punjabi, Sindi, Siraiki d Tfarisit n Dari. Seqdacen daɣen tutalyt taglizit.
Tamurt n Pakistan tḥella-d azarug ines deg 14 ɣuct 1947. Teqqel d tigduda tineslemt deg 23 di meɣres 1956.


text:
Qsemṭina
Twasen taYremt n Qsentina s taYremt n tiqenttarin y twaealqen agezdu 25.
Tarakalt[beddel | edit source]
Qsenṭina d tamdint n wegmuḍ (ccerq) n Ldzayer, tezga-d ɣef yiran n yiwen n wecṛuf d aɛlayan, nnig wasif n Rumel. D nettat ay d tamaneɣt n twilayt n Qsenṭina. Zedɣen-tt 438.000 n yimezdaɣen.
Tadamsa[beddel | edit source]
Qsenṭina d tamdint tameqrant n tnezzut (ttjaṛa) akked temguri (industrie) yerna tella deg-s yiwet seg tesdawiyin timeqranin akk n Ldzayer. Zik, Qsenṭina d yiwen seg temdinin wuɣur d-ttasen medden ad lemden.
Amezruy n temdint[beddel | edit source]
Tezga-d taYremt n Qsentina g tama n umalu n tamurt n Dzzayer, yella ism-is Cirta g tawala n inumidien ass-nni, tella TamanaYt n tanumedt Numidia seddaw ufus n Misipsa llan zedYen gyes imzenza irumanen, yderqiten Yugurten, dacu yejjan Caius aselway n amenkud n Rruman a-t yekcem, semmant Rruman daɣen Constantina f isem n Konstantin amezwaru.[1]
Ttfents ieraben sdefir-nsen, umbaed, iṭṭurken, umbaed ifransisen yezmirara Clauzel a-t yekcem g aseggwas n 1836, maca ikecmi-tt s deffir-es Vale (Valée) yeqim deg-s Damermont, akwd Lamorsier
Tesɛa Qsenṭina tura Tasdawit n Qsenṭina, Amafag n Qsenṭina (Rroplan), atg.


text:
“ TIƔWIST TANEGGARUT...”
(Tamezgunt)
Ibuddan:
I Kateb Yasin d Mḥemmed Isyaxem; i Muḥya d Ɛellula; I Mebruk At Ḥami d dda Akli n At Lḥaǧ Muḥ; I Ɛmer Mezdad d Racid Ɛellic; I Akli Qbayli d Sɛid At Mɛemmer; I umeddakel-inu n wugar n 35 iseggasen aya “Saɛid Ẓamuc”; I wid yakk yuklalen... Seg wul.
Tafelwit tamenzut
Asayes 1
Deg wexxam yellan di taddart. Akli yeqqim ɣef ukersi, akaram deg iciwi-is, yerra aqerruy-is ger ifassen-is, yettxemmim deg imeslayen i s-d-yenna U Tudert.
Taɣect n U Tudert :
Timlilit d-ssutreɣ seg-k ass-a, riɣ-tt ad tili mačči d tin n ger umuḍin d umejjay-ines, maca, ad tili ugar ger sin imeddukal. Sin imeddukal-nni n zik-nni.
A s-tiniḍ d akniwen nekk yid-k, ay Akli! Akken i d-nlul, akken i d-nekker deg yiwet taddart. Akken i ɣ-tezdi lmeḥna, i ɣ-yezdi liser. Yezdi-yaɣ usirem, tezdi-yaɣ ula d targit; ɣas tikkwal, tirga mxalfa!..
Nekk yid-k ay Akli, nlul-d akken yal yiwen deg-neɣ ad ikemmel wayeḍ. Amzun akken d sin wudmawen-nni n yiwen uqarid neɣ n yiwet tepyast.
Ula d tayri tezdi-yaɣ ay Akli. Ulawen-nneɣ wellhen ɣer yiwet tlemẓit. Tilemẓit-nni iɣef yerna yisem-is « TUDERT »! Tudert i d-irennun tudert i tudert! Tudert-nni taḥnint n wul, tucbiḥt, tumliḥt, m sser n ṣṣifa ; m taɣect uɛeqqa yessawalen iɣef tecbeḥ teqbaylit!
Yes-s i nedder temẓi-nneɣ, d nettat i yessafsen fell-aɣ tiɛekkmin-nni iɣeblan; yes-s kan i nessen tiẓeṭ d ccbaḥa n wussan; ye-s-s kan i nwala tafat, amzun akken d taftilt-nni ireqqen deg wuḍan n tmara swayes zehhunt wallen! Ur nezgil ara ay Akli, mi s-nsemma akken «Aneglus n tmella neɣ lmalayek n rreḥma » acku ɣas d amdan i tella, deg-s tarwiḥt n lmalayek!
Ula di temɣer-nneɣ, d nettat i ɣ-d-ineǧren iberdan, d nettat i ɣ-iwellhen tameddurt-nneɣ! Yes-s i ferneɣ qqleɣ akka d amnadi di tujjya, am wakken i tferneḍ kečč tasekla d tẓuri. D tamettant-ines i ɣ-ideggren neɣ i ɣ-iṛeggmen akken ad nnadi tifrat i ulawi n waṭṭanen yeggunin talsa. Nekk, ttlawiɣ aṭṭanen s iɛeqqaren d-snulfuyeɣ, am wakken i ten-tettlawiḍ keččini s ccbaḥa d inumak n tsekla yakk d tẓuri.
Ma tegreḍ tamawt s talqayt deg ugama, ad tafeḍ deg-s tamusni d tzemna, kra ur iteddu kan deg-s s lewhi!
Kečč tḥemmleḍ Tudert, am wakken tt-ḥemmleɣ ula d nekkini; ɣas ma d kečč i tefren ay Akli, imawlan-is fkan-tt i wayeḍ. Taggara tenɣa iman-is iḍ n tmeɣra, amzun akken ur tebɣi ara ad tesnuɣni ula d yiwen deg-neɣ! Ur yi-d-tṣaḥ, ur k-id-tṣaḥ, ur d-tṣaḥ wayeḍ. Amzun akken tunag, tettraǧu anwi ara tt-yawḍen d amenzu seg-neɣ!
Tikkelt-a tkellxeḍ-iyi, aql-ik teqqleḍ d anekkay war lebɣi, imi d kečč ara tt-yawḍen d amenzu. Amarezg-ik ay Akli!!
Ayen ara k-iniɣ ass-a, werǧin yenna-t kra umejjay i umuḍin-ines. Ɣas rẓaget tidet, maca, ggulleɣ ur tt-fflreɣ fell-ak ay ameddakel n yiman-iw. Attan ɣur-k tidet ihi: Grant-ak-d kan12 tseɛtin di ddunit-agi, eg deg-sent ayen i k-yellan deg wul d wallaɣ.
Ssneɣ-k d anebɣas i telliḍ, ssneɣ-k daɣen amek tettxemmimeḍ, ḥṣiɣ a tt-id-tawiḍ di taddart.
Azekka a n-iliɣ dinna di taddart, akken ara nemsaɛaf nekk yid-k ɣer isemṭal neɣ ɣer tmeqbert. Lemmer ufiɣ d nekkini ara k-yezwiren ar wexxam n lebda, maca, aql-i cfiɣ ɣef lewṣayat-inek: “ yal win ara iɛerḍen a k-yerr tajmilt n tkerkas”, a t-reǧmeɣ s yeẓra am cciṭan”.
Ssawaḍ azul i Tudert, d wid akk i ɣ-yezwaren. Ar ass n temlilit!!
Asayes wis-sin
Akli:
Akka ara tt-mmagreɣ. Akka d azedgan, d amezdudgan! Ɣas rẓaget, ɣas teqseh; ansuf yes-s!.. Maca, d acu ara geɣ di setta tseɛtin-agi i yi-d-dyegran, skud setta tseɛtin nniḍen ččiɣ-tent yakan deg webrid, deg yinig!
I lemmer a tt-rrɣ i yiḍes, ad steɛfuɣ meqqar cwiṭ? D acu ara yi-d-tawi tguni, xuḍi d ticki ad sgunfuɣ i lebda?! I lemmer a tt-rreɣ i taẓallit d usuter seg bab igenwan, meqqar a yi-yezwi kra si ddnubat-inu? Awwah, ma ulac a d-teḍru tinna akken i wumi qqaren « yeqqim almi d-yerḍ, yejmeɛ iman-is» ! Di ddqiqa taneggarut di tudert-iw ad kkreɣ ɣer uḥiwet d wesqizzeb! Ay ifut-ik lefjer ay amɣar. A Rebbi mačči d aqcic akken a s-kellxeɣ, a yeẓra kullec! Yernu d acu n twerdella-yagi tiberkanin i giɣ di tmeddurt-iw akken ara agadeɣ akk annect-a?! Xuḍi ur nɣiɣ tamgerṭ akken ara tt-bibbeɣ, ur ččiɣ tidi uxeddam, ur snuɣnaɣ agujil… ma d tuccḍiwin-agi timeẓyanin, ulac win zeglent!
Lemmer meqqar i sɛiɣ kra n cci ara d-ǧǧeɣ, yili a t-ḥesbeɣ, u ad aruɣ lewṣayat i wid ara yi-iwerten… Nekk, amzun akken teḍfer-iyi tucerka, a s-tiniḍ yefla lǧib-iw, werǧin d-ssagreɣ frenk! ahat fell-i i nnan akken « yedder ur yeksib, yemmut ur d-yeǧǧi» !...
Maca, cci n tidet, mačči d adrim kan, mačči d tiferkiwin kan, yella cci nniḍen yugaren yakk aya! cci n tidet, d tamusni, d idles, d taẓuri… d wagi i d cci ur nrekku, ur nfennu !.. Nekk, ǧǧiɣ-d akk aya; ǧǧiɣ-d idlisen, ǧǧiɣ-d timezgunin, ǧǧiɣ-d isefra, ǧǧiɣ-d ayen ara yidiren deffir-i; ǧǧiɣ-d ayen ara ileqqmen tudert-inu i lebda!.. Ihi, ferneɣ ad mmteɣ ger yedlisen-iw, ger iwadamen-inu… dɣa, tura ad kellseɣ asenfar-inu aneggaru di tmeddurt-inu, ara d-ǧǧeɣ i talsa. S wakka ara mmagreɣ lmut, skud d anaẓur ay lliɣ; a tt-mmagreɣ am userdas-nni yeɣlin deg wannar n yiseɣ, yemmut leslaḥ deg ufus-is !..
Wehran, aseggas 2015.
Ǧamal BENƐUF


text:
Deg uḍris-agi amaynut a nessiked ɣer wazal sɛan “Yemɣaren” n tmezgida di tikli n wass-a.
D acu ara yawin, kra n win yeqqaren ass-agi deg umezruy, di Tira, ad yerr ddehn-is deg wayen akk uran neɣ d-ǧǧan “ Yemɣaren”? D acu n lfayda ara yilin deg nadi deg iḍrisen-nsen s umata ?
Imi nezra belli yella-d umgarad ger snat n tmuɣliwin deg uselmed n tmezgida deg umezruy. Tinna, si tama I d yaqqaren d akken ansayen dduklen d Tira iwakken ad ilin di sin d lsas n liman. Tayeḍ, d tamuɣli-nni d yaqqaren d akken d Tira kan I d lsas n liman, ma d ansayen nutni a d-rnun kan s ufella I lefhama, lameɛna ur seɛɛun ara adabu di liman.
Nezra belli d snat n tmuɣliwin-agi i s nettqerrib ɣer leqraya n “Yemɣaren” n tmezgida.
Nezmer ihi, a d-nini d akken, ɣas ulamma d Tira kan s tidett i yesɛan adabu i liman, ayagi ur yettaǧǧa di ṭṭerf azal n umezruy d wansayen i deg d-ufraren yeḍrisen n “Yemɣaren”. Imi, ur nezmir ara a negzem aẓeṭṭa n umezruy. Dinna yakan i tella tnettit n yal amdan. Tinettit n tmezgida.
Ɣas ma yella ur yesɛa ara umezruy adabu di liman, ɣur-s azal i lefhama d imedya yuggten seg ayen akk d-telha tmezgida deg akud. Ihi, a d-nin d akken, yezri ur yemmut ara. Yuɣ-d aẓar. Lliqa-ines tessway ussan-nneɣ ar ass-a. Ɣas ulamma, di leqraya-nneɣ, yewwi-d lḥal a nefraq ɣer “ yirden d walim”.
S tidett, d Tira i d azal amezwaru, i d lsas i liman. Ayagi ulac deg-s ccek. D acu kan, ger leqraya n Tira d wayen i nezmer a t-nefhem, yella-d umezruy ideg ara naff aṭas n uselmed d wazalen ara ɣ-iɛiwnen di tikli-nneɣ. D wagi i d leqder i s i ylaq a nqerreb ɣer yeḍrisen n “Yemɣaren”.
Ayen akk uran “Yemɣaren”, ɣas mada gella ur yelli ara d azal amezwaru i liman, yewwi-d lḥal ur t-nɛeffes ara, ur nettaǧǧa ara di ṭṭerf leqdic-nsen d uselmed-nsen.
Si tama nniḍen, leqraya n yeḍrisen-nsen a ttili ddaw udabu n Tira. Imi ula d nutni akken ma llan deg umezruy, cudden iḍrisen-nsen d uselmed-nsen ɣer udabu n Tira.
Aṭas n lumuṛ ara ɣ-yawin iwakken a nɣeṛ iḍrisen n « Yemɣaren ».
Ur ilaq ara a nettu belli, deg ayen akk d-uran “Yemɣaren”, ulac aḍris neɣ tikta ur nbedd ara ɣef lsas n Tira. Seg-sent i d-ttleqqimen aselmed-nsen. Ttawin-aɣ a d-nagem seg-sent. A nekcem ɣer-sent. A tent nɣerr yernu deg-sent ara d-nemmager lbaḍna n wayen akk i d iweḥḥa Yillu. Ɣer “ Yemɣaren” yiwet n tmusni lqayen di Tira. Ma nessaked kan, di lemtel, ɣer Leɛqed Aqdim, aḥric amezwaru n Tira, a naff belli, snen-t, ɣran-t s telqayt. Akken t-id-yenna Yirunimus deg awal-is: “ Win ur nesin ara Tira, am akken ur yessin ara Lmasiḥ.”
S umedya-nsen, ttɛawaen-aɣ “Yemɣaren” iwakken a nɣerr s telqayt di Tira. Ttaken-aɣ-d allalen i s ara nennerni di tmusni d uselmed n Tira.


text:
Mazigha, tin h’emmlegh
Wagi d yiwen seg imeddukal-iw i th’uza tedyant unebdu n 1985. Wwint ibulisen gher lh’ebs imi yettekka di tmesbanit d-yed’ran di 20 tuber’ 1985 di Draâ Lmizan, tamesbanit i xedmen inelmaden ssuturen di leh’kem a d-id’laq i ymeh’bas n Tmazight d Izerfan n Wemdan. Asmi d-yeffegh umeddakel-agi si lh’ebs di tefsut n 1986, llan wid i yeqqaren aqcic-agi idderwec, a yesxewtir... R’uh’agh z’righ-t-id, inna-yi-d tamacahut n Mazigha, tamazight ih’emmel... Mi yas-sligh i tmacahut, ufigh tefka anzi gher taghect nni n Fer’h’at “Aqcic d uâett’ar”, dgha nnigh-as ghef aya. Yenna-yi : xat’i ! D acebbi kan i tt-tcebbad’ : timucuha ur mcubant ara akkw !
Attih tenfust, init tamughli nnwen !...
Tayri nnegh tefka isegmi. H’emmlegh-tt th’emmel-iyi, acu ar a-d-nernu. Tefka afus-is, fkigh-as afus-iw ; a-d-tettad’sa, a s-ttad’sagh. Tin ukud a rregh axxam ! Nessarem si zik a neddukel, talwit ad tili yid-negh, a tt-id-nedj i tarwa nnegh. Mazigha th’emmel-iyi : iban ghef allen-is matchi arma tenna-t-id. Z’righ d nettat kan i sâigh, d nek kan i tesâa. D atmaten akken i dagh-d-tedja yemmat-negh Dihya d babat-negh Aksel, d babat-negh ameqran Masensen asmi mmuten akken a nidir di liser d yisegh di tmurt nnegh. Weltma-agi teqqim-d ghur-i. D igujilen i nella. Asirem izdegh ulawen : ussan iberkanen ad faken, ad aghegh Mazigha, ad tt-sfer’h’egh, ad teffegh targit gher tilawt, ad ifak fell-agh ddel.
Nezdukel ifadden nnegh, nebda a nxeddem. Tamurt tefr’eh’ s tarwa-s igujilen, tefka-yasen-d timz’in, irden. Di tzeqqa, ur agh-inghi usemmid’, yalci yugar fell-anegh.
Yiwwas, attaya tudef-d yiwet n tâet’t’art si tmurt n wid ur yettseth’in s lâar n babat-sen, a tetteddu, tettettar (negh tetmetra akken qqaren kra !). Tghad’-iyi, ffghegh ad as-muddegh cwit’ n inighman, n zzit uzemmur, awren n yirden, sin ijeqdur’en...
Tamet’t’ut, ayen deg i muqlegh deg wallen-is, bghigh a tt-d’erqegh ssyen. Maca awal ur t-id-nnigh : tezwar tewwet-iyi-d s lh’erz s idmaren, tughal taâlleq-iyi-t-id gher temger’t’-iw. Seg imiren, ur z’righ anda ddigh, wala amek lligh, wala d acu i lligh, ughalegh ttmeslayegh tutlayt matchi inu.
Tamet’t’ut nni tekcem axxam-iw, tccemt-iyi ger lghaci nek ur faqegh. Terra Mazigha d taklit fell-as, Mazigha ad tekrez, tezreâ, temger, tesserwet, tez’d’ ; mi yewwa seg-s ur tettett. Tin nnid’en, Mazigha tughal s adaynin, tettd’eggir fell-as temghart-nni ighighden akken rghan. Mi kkregh a d-net’qegh amzun d takmamt i yughalen i yimi-w, ur zmiregh ad sughegh : awal yegguma a d-yali di tgerjumt. A yir ussan melmi a tfakem !
Yiwen yid’ akken, tceggeâ-iyi tgezzant-nni tenna-k : “Err ghef ayla-k ! lxweggan kecmen-d gher-s, wwd’en-d s aseqqif...” Fghegh ihi s imnekcamen-nni a ten-ssufghegh si tmurt-iw, ur s-nnigh ad ffghen armi qrib ifuk cit’ ufud-nni d-yeqqimen si tegrawliwin yezrin asmi d-kecmen wid yellan akin i Wegrakal gher Tmazgha. Nedfen-d akk ideddyen-iw.
Mazal cit’ ad yali wass, nnigh-as tura dayen ifukk umennugh ad ughalegh s axxam. Deg webrid, tâerq-iyi tmeslayt-nni n tgezzant, mmektagh-d tutlayt n imarawen. A leh’h’ugh : ayen deg i yi-tefka tewwurt, ghligh deg agens, idim yettquddur seg-i.
Tagezzant akken twala a ttmettategh teffegh s azniq a tettsughu tessawal i watmaten-is anda ma llan a d-asen ad zedghen axxam.
Mazigha teghli-d fell-i a tettru, imet’t’awen ad tqudduren ghef udem-iw am tmeddelwit. H’ulfagh i tcenfirin-is yerghan ghef teksumt-iw. Ah ! xersum d snat tmiqa.Mazal Mazigha tettru nek ttakigh-d cwit’ cwit’. Mazigha, imet’t’i-yis yughal d isefra, d timucuha, d amezruy. Attaya deâwessu nni tekcem-d, tâedda a tt-tekkat arama a ttazalen seg-s idammen, mlalen d wid yemmaren seg-i, uzzlen d ih’emmalen. Tagezzant tezzugher-anegh s adaynin h’ala yiwen usfaylu i yesâa, si cit’ n tafat d-ikecmen seg-s, nettwali deg uh’emmal n idammen amek yebd’a d tiregwa. Tamurt-nnegh ukk tughal d tazeggaght. Bdan ijeddjigen iwraghen a d-ttemghayen, idammen ttazzalen kettchmen ula s iz’ekwan n ibabaten-nnegh : wid nghan imawlan n tgezzant. Idim yekcem tinet’lin n imarawen yemmuten akken ad agh-tt-id-h’arr’en asmi ttgallan "Tamazgha n Imazighen", nnsen yiwen ur asen-tt-itekkes ! Urzen-anegh s ssnasel nek d tin h’emmlegh, di tillas nni nwala tawlellest tebgha ad teddj amkan i tafat, tillas ad ftutsent. Nwala it’ij mi d-yenqer, tafat-is tiwed’-agh-d. Zzigh gher Mazigha yellan mazal-tt ghef yedmaren-iw, muqlegh-tt, h’ulfagh d azghal nni i yi-d-tefka i yi-d-yessakin. H’ulfagh zemregh ad beddegh, maca mi kkergh a jebbdegh di ssnasel ugint ad qqarsent. Ghas akken ttwarzegh, nnd’egh-d afus-iw i tin h’emmlegh, nettat daghen tenned’-d afus-is i tiddi-yiw. Nezdukel ifadden-nnegh, bdant ssnasel a ttenququlent. Tafat a tettnerni, Mazigha tewwi-d asefru dayen ur wwint tezmamin. Tazwara-yis d asirem :
"Nettruz’u, ur nkennu
Tilelli a tt-nemmager
Tafat gher-s a neddu
S wayen nesâa a nekker..."
Ass-a, h’s’igh awway i yi-th’emmel Mazigha, dayen ur zmiregh ad ktilegh : d nettat i yi-d-yerran gher tudert mi wwd’egh gher tizi n tmettant. Nejbed ssnasel nquqlent, mazal cit’ ad rrz’ent, di tallit a d-iteddun a d-ttwakksent. Iâett’aren ad ffghen axxam akd tmurt-nnegh, inagh ur tufid’ win i yasen-yessekran. Seh’h’ren-iyi ad ughalegh d yiwen nnsen ad amnegh s wayen ur nelli d tilawt, ad idiregh s wesweghwegh n tgerfiwin. Urzen-iyi, yerna qqaren i yeâciren "ur yettwarez, ur yelli" ! a yi-tth’ettimen akken ur ttamnegh s wayen i z’rant wallen. Ssnasel i yi-cudden, abrid-agi ur ttamnegh ara acku asirem yezdegh ul-iw !
Yiwwas, a neffegh gher tafat-ina a ttwaligh a d-tekcem si ccqayeq. Tamazgha, tamurt-nnegh ad idiregh nek d weltma Tamazight akud lligh. Ad iz’iden wussan-nni acku imal ihegga-yagh-d tament, talwit, tayri d tudert igerrzen. Deg imal, targit a tt-nerr d tilawt, nek d Tmazight s ifadden n tdukli-nnegh.


text:
Ẓriɣ, aṭas i yenwan ur yezmir yiwen ad d-“yefk rray-is” ɣef usefru acku, akken qqaren “Asefru d iḥulfan … n win/tin i t-yennan”.
Tamezwarut aya d tuccḍa n tenfalit ! Nekki ad d-iniɣ: Asefru mačči d iḥulfan! D asenfali n yiḥulfan s wawal!!
Acku lemmer ulac awalen, lemmer mačči d tilin n tmeslayin, yiwen ur yezmir ad d-yessufeɣ, ad d-yesken iḥulfan-is. Annect-a mmeslayen-d fell-as At tesnilest! War timeslayin, ama d tid n wawal, ama d tiyaḍ, iḥulfan, taktiwin d wayen akk ila umdan, ad qqimen deg wadan-is kan.
Ihi akken i yezmer ad d-yini, ad d-yessenfali umedyaz iḥulfan-is d taktiwsin-is S WAWALEN, i yezmer umdan menwala ad yessenfali iḥulfan-is s yimeṭṭi, s taḍsa, s wurrif, s uɛekki, s tsusmi, ... Inaẓuren-nniḍen seqdacen “timeslayin”-nniḍen akken ad d-senfalin ula d nutni iḥulfan-nsen ; At teklut, d amedya, seqdacen tiɣmiwin (initen) akken ad d-gen tifelwa ; At uẓawan seqdacen imesla (leswaqt) akken ad gen tiẓawanin, atg.
Ihi mačči ala imedyazen i yesɛan iḥulfan, mačči ala nutni i yessnen ad ten-id-senfalin s wawalen ! Maca d tidet ahat d nutni i yesɛan iḥulfan lqayen, d nutni daɣen i as-yessnen i wawal tikli!
Ihi sarameɣ yefra wugur-nni n tenfalit iɣef i d-wwiɣ awal iwsawen: mačči d iḥulfan neɣ d taktiwin iwumi sellen yimdanen, d tanfalit-nsen s wawalen. Yegra-d tura usteqsi-nniḍen: yezmer umdan, d menwala neɣ d anezzarfu n tseqqamut n temzizzelt i yi-icban, ad d-yini S WAWALEN ayen yettxemmim ɣef usefru? Mebla ccekk yezmer! Am wakken i yezmer ad d-yini ayen yeḥḥulfa s imeṭṭi, s wurrif, s taḍsa, s uskeɛrer, s rregmat, s leḥzen, …
D acu kan llant snat n tmenniwin: seg tama yezmer umdan ad “yessezref” (juger) asefru mi as-yesla, yezmer ad d-yini: « yeɛǧeb-iyi, yehwa-yi », neɣ « ur yeɛǧib ara », neɣ « dir-it », neɣ « wissen », neɣ …
Taseqqamut n yinezzurfa ideg ttekkiɣ mačči s tmenna-ya i d-neqqar. Ayen akka i nga, i nxeddem deg tfaska n ADRAR N FAD mačči d nekni i t-id-yesnulfan. Ulac tamurt anda ay ulac tamedyezt d tsekla s umata d wayen i tent-id-yeṭṭafaren : tasekklant (critique littéraire) ; ulac tamurt anda ay ulac taẓuri s umata d wayen i tt-yeṭṭafaren : tazɣent n tẓuri (critique d’art) ! Dɣa ma yell aula d nekni d aɣref n yimdanen am wid n umaḍal, acimi ur tettili ara tezɣent n tmedyezt n teqbaylit ihi ?
Taseqqamut n temzizzelt n tmedyezt ADRAR N FAD, am tid i d-iḍerrun anda-nniḍen, d tazɣent tasekklant i tetteg ; aya neqqar-it-id yal aseggas zdat n yimedyazen d tmedyazin i d-yettasen ɣer tfaska ; aya daɣen nura-t-id, nessegza-d amek i nxeddem akken ad d-nefren wid “yuklalen” arrazen. Nga-d isuḍaf i temzizzelt : ur d-yewwi yiwen wayeḍ ad yekki, melba lebɣi-s, rnu ma yusa-d s lebɣi-s, s timmad-is, yessefk ad d-yini bɣiɣ, ad t-id-yaru s ufus-is : maca ma yekki, yessefk ad yeqbel isuḍaf swayes tleḥḥu tfaska, gar-asen : igmaḍ n temzizzelt.
D tidet, igmaḍ n temzizzliyin ttḥuzunt imekkiyen, imi wa sefraḥent-t, wayeḍ seqraḥent-t. Maca ur yessefk ara ad neqqim kan deg temsalt n “lferḥ d lqerḥ”, ur ilaq ara ad neg azal i warrazen kan. Nnig temsalt-a n warrazen, cukkeɣ llan wazalen-nniḍen d yibaɣuren (lfaydat)-nniḍen is d-gellunt tfaskiwin-a n tmedyezt.
Tamezwarut d asemlili n yimdanen i d-yettasen seg yal tama n Tmurt n Leqbayel, tikwal seg temnaḍin-nniḍen n Tmazɣa. Ulayɣer ara segziɣ ugar ayen d-yettawi usemlili n yimdanen ! Daymi i nettakk yal aseggas arraz n usebɣes n tantala (tacawit, tamaheq, tazennatit, …), ticki I llan yimekkiyen i d-yerzan.
Tin-nniḍen d asemlili n yirgazen d tlawin, d umɛebber gar-asen. Di tfaska n ADRAR N FAD ttwaliɣ, ma yella drus, 20 ar 30 n tlawin/tiqcicin gar 100 n yimekkiyen ; rnu, nnig n warraz n usebɣes yettunefkayen i tmeṭṭut yal aseggas, tikwal d tameṭṭut i yettawin arraz n temzizzelt (amezwaru, wis sin neɣ wis 3).
Abaɣur-nniḍen d asemlili n tsutwin : gar yimekkiyen-a, llan yilemẓiyen, llan yimɣaren. Dɣa yal aseggas nettakk arrazen n usebɣes i yilemẓi d umɣar ; am waken i nettakk wayeḍ i yimezgi – win yezgan ittekki deg tfaska.
Ma ur yeẓri ara s wallen-is, ur yettamen ara yiwen acu i lemmden yimekkiyen deg temliliyin n tmedyezt am tin n ADRAR N FAD. Walaɣ amek i neqqent medden iman-nsen akken ad lemden tira n teqbaylit/tamaziɣt ; walaɣ daɣen amek i ttkeriren isefra-nsen, ttalsen-asen-d timenna, akken ur ten-id-qqaren ara d taɣuri deg twerqtin ; walaɣ, nwala akkit amek i d-salayen “aswir”-nsen yimekkiyen seg useggas ɣer wayeḍ. Ulac ccekk ihi timzizzliyin-a “skarayent tismin”, meḥsub ttemɛanaden gar-asen, imi kkaten akkit ad seggmen, ad wennɛen isefra-nsen; imi kkaten akkit akken wa ad yif wayeḍ.
Tella tayeḍ daɣen telha : walaɣ kra n yimekkiyen amek sawḍen kksen leḥya i t-yeqqnen, imi di tazwara ur sawaḍen ara ad d-ɛeddin zdat n yimnezzhen ad d-inin isefra-nsen.
Taneggarut tif akk tiyaḍ : tuɣal teqbaylit d TUNSIBT deg tfaska ! Mačči kan d isefra I d-qqaren yimekkiyen s teqbaylit, mačči kan d imezzurfa I d-yettmeslayen s teqbaylit ! Medden akk ttmeslayen yes-s, ttarun yes-s ! Ula d tanarit (secretariat) n tfaska ttarun yes-s, ttgen-d yes-s tinagwin.
Bgayet, 30 mars 2013
K. Bouamara


text:
Un nouveau prénom amazigh a été interdit par le consulat du Maroc à Lille. Il s’agit d' »Anila« . Cette interdiction intervient quelques semaines seulement après une déclaration du ministre marocain de l’intérieur faisant état de l’abrogation de la loi interdisant les prénoms amazighs.
Lhoussain Azergui
-
Articles récents
Favoris
ÉtiquettesAfafa Ait Atta amazigh amazighe amazighs Axel Azergui Azawad Azergui berbère Berbères Bougafer Bugafer chanson amazighe chanson amazighe engagée culture amazighe culture berbère Ghéris Goulmima Hha Oudades Imazighen Imider Ircam Khénifra langue amazighe lhoussain Azergui Mali Maroc Matoub Lounès MNLA Nador néoculture amazighe Ouarzazat Ouchtobane Rif roman amazigh roman berbère République du Rif Saghru Saghru Band Sud-est Tilelli Tinariwen Tinejdad Tinghir Touareg


text:
Si ger tullizin id yefYen deg wammud-a , nefren-awen yiwet sYur Yazid Bulma . Tullizin n Yazid (War isem, Ammer… d TiYimit d lbaṭel), d Smaeil Eebdenbi (Lunğa, Kker a mmi ) cubant isefra am akken ara twalim deg tullizit n wass-a d tin id newwi ass yezrin.D tidett d tameqqunt n tjeğğigin i win iten yeqqaren( Yas akken ur nefhim ara acuYer awal: tijeggigin yers deg wezwel s usekkil “z” ) .
Tikwal dYa, Smaeil yessedad ula d isefra am di tullizt “Lunğa”, am akken yettuYal ar tayri-ines tamezwarut : tamedyazt.
Γas ad ters tmeqqunt n tjeğğigin, taYuri tekfa, taqsiṭ ad tidir deg wallaY n imdanen , yal wa amek yettwali tettkemmil tullizt.
Amor Rekis
TiYimit d lbaṭel
Yiwen wass tidett tleḥḥu d webrid-is, ata lbaṭel iluḥeq-itt.
-Ass-a ad-neqqim a tidett, ad d-nini tiquranin, aeyiY, anida ddiY deffir-I, anda tewwḍed-d, ma subbeY tuliḍ, ma uliY tsubbeḍ. Ass-a ad tt-nefru; ini-d mačči d lebYi-m a tidett ?
-Qrib ad ttenger ddunit. Ayagi d-yefYen seg yimi-k yessefraḥ ad yili imeṭṭi, anda telḥiḍ negreY, anda truḥeḍ d axeṣ̣ṣ̣ar, yal wa amek ara isuY, wa ččan-t, wa ufan-t, wa nYan-t, wa neṭṭlen-t d amuddur, wa yettru wa yettuYu. Yal wa d acu t-yuYen, ansi bYiY ad –d flaliY a k-afeY a lbaṭel deg webrid-iw, cerweY-tt merriYet akken ad rreY tikerkas d ṭṭlam deg idis, akken ad d-tḍil tafat-iw . Ur teshileḍ ara, d axṣ̣im meqqren .
-Ad neqqim ad nefter, ass-a d tameYra, ur nettemfraq ara alamma…dYa ad nekcem Yer dagi kan ad nefter.
Tidett tebYa ad tesefhem lbaṭel belli ad as-anfen ar ass nniḍen imi ulac Yur-s idrimen, maca lbaṭel yeṭṭef deg wawal-is, imi s Yur-s ara fetren, d netta ara tt-yefrun “akken yeqqar”.
Tidett d lbaṭel qqimen ad ččen, awal yettawi-d awal, seg umeslay Yer wayeḍ, ur ssusmen ara armi yekfa wayen d-yersen. Lbaṭel yekker iruḥ ad ixelles s axeddam-nni, yenna-yas kra imeslayen I uxeddam-nni dYa isuY:
-Amek akka ulac ṣ̣ṣ̣erf ?
Ata yuzzel-d umeellem . udem-is d azeggaY si leḥya:
- Ṣṣert-aY, d acu yellan akka ?
Axeddam s lxuf I ihedder, yessehfhem ameellem belli ur yelli I s d-yefka, yerna tidett attan dihin I teqqim. Ameellem iqelleb Yer tidett akken a tt-yesteqsi, maena lbaṭel yezwar-d Yer awal:
-Ha! ha! Tidett ma tenna-d tidett ilaq a t-xelleṣ̣ amur-is .
Yazid Bulma


text:
Mi yekcem ɣer usensu n Mbarek Iḥeccaden, iqubel-it-id yiwen umexluq ur as-yeččur ara tiṭ. Muḥend-Ameẓyan yeƫmeslay-it, winna yeqqar-as-d kan “ ih !” neɣ “aha°” ! Amar d azul-nni i s-yezzwer ur as-nehwa ara. Ma d ameslay-is, fiḥel ma yeldi icenfiren, yeƫmeslay tuɣmas zemment : “ Mbarek Iḥeccaden, ulac-it, ma d tameddit ad yili.”
Sya ar d-yaweḍ Mbarek Iḥeccaden, yeffeɣ ad d-yawi amecwar di temdint tamcumt. Inuda iwala, yekcem aglaf n warẓezzen annect-ilat, acu arẓezzen-nni d imdanen. Ashurru, ader, ali. Iteddu irennu, armi iḥulfa i igerzan-is qqaren “ Dayen tura, neɛya !" Mi yekka uzizwu, ccix yedden tukkuẓzin, anida llan slan-as-d, yuɣal ɣer usensu.
Mačči d amexluq-nni yellan llinna i t-id-yemmuggren tura. Argaz-a, meqqer, iḍal i 70 iseggasen akkin. Udem-is ur d awerdan, aṭas d tikkelt i t-iwala di ssuq di Tmurt : yezga yeƫƫawi-d amecwar d wat-taddart-is, widak yemden di leɛmer.
Yebra i weɣmis-nni yeqqar. Yekkes nnwaḍer cuddent s ileẓwi tama tayeffust. Iwala-tent cuddent, d tama tayeffust i d-iwehhan ɣur-s. Isellem fell-as, winna yezmumeg-as-d, ikad amzun yeƫraǧu-t.
_ D keč i d mmi-s n Salem ? Ihi, ziɣ d argaz, Llah-ibarek !
Imekken-as-d afus-is, ihuzz-it. Mbawlen icenfiren, yebɣa ad as-d-yernu awal neɣ sin, acu ulac kra i s-d-yerna ; ahat yuggad ad t-yagar yiles-is. Amdan-a yeƫkad ur yessugut ara : yal awal s wazal-is. Imi d axeddaɛ.
Muḥend-Ameẓyan iger afus ɣer lǧib iwakken ad ixelles. Winna yezzwer-as-d :
_ Fiḥel ma txellseḍ, werɛad i d-tluleḍ asmi msefhameɣ d baba-k ! Aẓar aẓar-nneɣ ulac lexlas gar-aneɣ. Ahat teɛyiḍ, kra yekka wass keč d tikli. Mbarek ass-a yeƫwaṭtef, alamma d azekka ara d-yas. Ihi, ad tenseḍ. Mi nečča imensi ad ak-mleɣ anida ara teserseḍ aqerru-k ɣef yiman-ik !
Tura tillas zik i d-ɣellint, wezzil uzal di tegrest. Din i ččan imensi : taqerɛeƫ n Selecto, seksu iseqqa s yigis[i], aseggri-nsen d čina. Muḥend-Ameẓyan iteƫƫ, argaz l-lɛali irennu-yas di limin. Ma d ameslay s cceḥḥa.
Mi fukken učči, yekker yezwar-as ɣer yiwen wegnir ulac deg-s tafat, amzun d aẓekka. Neƫƫa yedda deg igerzan-is. Ulin kra n tmeddayin. Syin yeldi-yas yiwet n tewwurt, yekcem. 5 neɣ 6 d aterras i yellan din. 3 gnen, ɣumen s lliẓarat teǧǧa tiɣmi. Yiwen yeqqar aɣmis. Wayeḍ yeƫẓalla. Aneggaru yeṭtef raddyu ɣer tmezzuɣt-is yesseflid i umaṭtaf wis-sin, Abcic Belɛid icennu “A yelli-s n taddart-iw.” Isellem fell-asen. Sslam yezgan, mačči ass-nni ara yeǧǧ tannumi : yiwen ur as-d-yerra awal. Ha d agugem i ggugmen, ha ur as-d-slin ara, yal wa anida ireṣsa.
Argaz i t-id-isulin, ur as-d-yerna awal, yerra tawwurt. Yesla i igerzan-is mi teddzen agnir. Ɣef tewwurt yenta lkaɣeḍ, yura s trumit : yegdel usired icettiḍen d usewwi di texxamt-a.
“ Ad tafeḍ imawlan usensu ɣur-sen restura d wemsired.”
D asemmiḍ. Taxxamt tneggi. Anegmires[ii] yeɣli-d yakk si ssqef, yeƫkad-d uɣanim yecfa-d i lebḥer mi yerɣa. Iɣraben weccmen seg waman yeƫƫezririgen. Tasfayluƫ d tamecṭuḥt maḍi, ur ikeccem ara deg-s wemcic, terna temdel. Tidi isebbaḍen d wurḍan ddukklen i tinzar, hebbjen deg-sent.
Yekkes liẓar. Yeḍleq tafersaddit, yerra-ƫ ɣef sin s tehri. Yeƫƫel iman-is deg-s. Yeɣli s ussu. Yekref iḍarren.
“ Anda ngen ad yali wass !”
Llan wid yegganen mi ara ɛyun. Anida i sen-yehwa ilin, mi ɣlin ɣer wussu ad uɣalen d tabarda, ulac targit, ulac axerri, ulac ambiwel alamma yuli wass : ustu d yeɣsan ad lwin, ad d-kkren fsusit, cuffent wallen si naddam. Ass amaynut ad t-mmaggren s lqahwa akked uyefki d wezgen n texbizt.
Llan wid, ma ɛyan ad yennejli fell-asen yiḍes : leɛtab n wass rennun-as win n yiḍ. Ur teqqnen ara tiṭ, alamma kesnen iman-nsen, ad ƫƫezzin ad rennun, amzun d isennanen i ssan. Kra n wacu yezrin deg wass, tura ad d-yerzu ɣur-sen, ad t-ddren abrid nniḍen. Ad asen-yales tiɣrit. Ma nnuɣnan, ma nnuɣen d lǧar neɣ d ccif, tura ad d-ifrirent tlufa, ad qqazent d tistent inettun deg wul. Sennin tamudi, tasaɛeƫ deffir tayeḍ. ´Tƫawin tafat s wudem. Mi cwiṭ d tafrara, ad qqnen tiṭ-nsen, acu tanafa d tin wezzilen, ur tezzren ara deg yiḍes yelhan. Tafada, ad d-akin, ddrewẓen yakk, ifadden ƫƫuɣun, allen d tizeggaɣin. Werɛad yebda wass, agerbuz tuɣ-it s tɛekkemt yugaren!
Mi tekfa raddyu s tsureƫ, winna yessefliden iger-d takassiṭ anida yeqqar bab-is : “ Serreḥ-as a Wiza, serreḥ-as ! “ Ahat azgen n tsaɛeƫ mi tfukk tkassiṭ, winna yeqqaren aɣmis, isens tafat.
Limer mačči d asxerxer yeggten, nezmer ad d-nini teɣli-d tsusmi. Asxerxer d usuḍu zgan akken i ddukkulen ! Mi isens tafat winna yeqqaren aɣmis, yezzer di naddam ɣas bibb-it ur yeƫƫaki. Cwiṭ akken yebda alejlej yeqqar ansi i k-yehwa ad as-d-tesleḍ : “ Mačči ass-a, mačči ass-a !”
Muḥend-Ameẓyan seg wid yekkat ɛeggu s ɛawaz : d tannumi tura, kra yezrin deg wass tura ad d-yifrir. Limer i d-yufa Mbarek Iḥeccaden deg usensu-ines, azizwu ad yeddu yid-s ɣer Xali-s ameɛzuz ; syin ad yeṭtef lkar aneggaru, lembat-ines di taddart.
Yemmekti-d taddart, yemmekti-d lluzin. Yemmekti-d iswi igan aqermud, yeƫḍilli-d ur d-ikeccem. Yemmekti-d asirem, simal simal yeƫkkunsur. Mi t-nnulen iraggen n ṣsnan, tidi d isebbaḍen, yemmekti-d taxxamt anida yeẓzel. Yemmekti-d leɛtab yezgan deg ijufar-is, seg wasmi ikelles unecfu !
Mazal-it yeqqar, werɛad yekcem ɣer lluzin, mi yebda wesmiri n tidi-ines. Imir-nni, meẓzi maḍi. Deg imezwura unebdu mi d-yeffeɣ si lycée, deg umur ad yesggunfu am neƫƫa am-wid yeqqaren merra, iteddu d aḥeccac. Yeƫḥuccu asaɣur neɣ imegger timẓin deg uzaɣar. Iquranen di tlemmast n Yunyu, ƫƫafen-t-id yeṭtef amger-urumi. Deg utemmu i yeƫnusu neƫƫa d iḥeccacen nniḍen. Yiwen d ajennad, qqaren-as Kiki-Western. Iḥemmel aṭas sinima degmi i s-semman akken. Yeƫƫarra iman-is d acow-boy. Amger-is yeqqar-as Winchester, igirru deg yidis i t-itess am John Wayne, ma d tikli-ines s uleɣwi. Tamettut n bab n tgemmi, d tamɣart maḍi, teƫƫawi-yasen-d aman d weɣrum, isemma-yas Squaw. Yal iḍ yeƫbeddil meskin tamurt tameddurt, mi t-teddem tnafa ad yeƫƫuɣu : “Fell-asen ! Fell-asen :!” Yeƫƫargu les Indiens!
Yiwen wass amcum, Muḥend-Ameẓyan teqqes-it tɣirdemt tedda-yas-d di tmeqqunt n usaɣur. Icuff yiɣil-is yuɣal annect-ilat, yugar taylewt, yerna di tezweɣ. 3 wuḍan ur yeṭtis, kkatent deg-s tisfiwin, armi i s-iga tajbirt Kiki-Western. Mi ƫ-ifukk yenna-yas : “ D tajbirt n les Indiens ayen, Imaziɣen n Marikan, azekka ad tejjiḍ !” Dɣa azekka-nni yejji.
Tuɣ Kiki-Western, 3 iseggasen-ayen seg wasmi yejweǧ. Azrar n dderya yeɣli-d fell-as : 2 d akniwen, 2 d inilban, wa ur ireffed wa. Tamezduɣt ulac, tigemmi ulac, yerna-d dderya.
_ Ziɣ uggaɣ d tideƫ, ddunit-a d sinima ! Akken i d-ɣellint i ferrunt, lihana ad d-teglu s liser. Bu-tissas werǧin yeɣli ! Deg texxamt usensu, Muḥend-Ameẓyan ɣlint-d yakk fell-as, am tmaynutin am teqlibin, akken akken armi i t-yeddem yiḍes. Yezzer di tnafa, yedda yid-s Kiki-Western.
Naddam ucmit am-win yegnen ɣef uezgḍuf. Kiki-Western d Muḥend-Ameẓyan unagen ɣer yiwet n tmurt zedɣen izerman. Affar di lqaɛa yuɣal d izerman d irqaqen, d izegzawen, kessen deg-sen izamaren, tiɣetten. Isekla mačči n wesɣar, kra n lǧedra yellan d azrem yugar 2 iɣallen di tehri. Ifurkawen daɣen d izerman ƫƫeclawan deg igenni d imuddiren, tisuqas d iferrawen. Muḥend-Ameẓyan d Kiki teddun gar izerman ileɣɣun, nnig-sen yal wa ileddi-d imi-s. Qqsen Kiki-Western : mi yeɣli ɣef waffar, affar-nni yeqqes-it-id daɣen, ziɣ affar-nni daɣen d izerman. Yekna Muḥend-Ameẓyan ɣur-s iwakken ad t-id-yeddem. Imir, Kiki yuɣal d azrem ula d neƫƫa. Yemmeɣ-d ɣur-s yeṭtef-it deg ufus, isers-as tisiqest gar wallen. Yenna-yas : “ Cehhed, ass-a yewweḍ-d wass-ik ad temteḍ, ad k-qqseɣ neɣ ad k-summeɣ !”
Yuɣal ur t-yeqqis ara, yebda yessegḍay deg-s. Yebda-t seg iḍarren. Mi isebleɛ azgen deg ugerbuz, yerra-d nnefs, yenṭeq ɣer Muḥend-Ameẓyan, yenna-yas : “Acimi akka teqqureḍ ?”
Muḥend-Ameẓyan tura yessikkid amek armi Kiki-Azrem yeƫsummu agerbuz ur nella d ayla-s, ur nella d win n wemdan : ɣas di tfekka d argaz, aqerru d win n umulab. Mi s-iḥulfa isumm-it Kiki-Azrem, Muḥend-Ameẓyan di tnafa amzun d kra i t-ixenqen. Iwet ad d-isuɣ, tiɣri tugi ad d-teffeɣ. Tidi teƫcercur, iḍegger taduli. Ixebbeḍ, d ayaziḍ yemmezlen, yexbabeḍ ur yeǧǧa tama.
Ziɣ widak akked yecrek taxxamt, akken ma llan dduqqsen-d yiwen yiwen. Mi d-yuki yufa-d winna yesmuzguten i weBcic-Belɛid nnig-s, yeṭtef-it si tuyat yeƫhuzzu deg-s. Muḥend-Ameẓyan yeldi-d allen-is, iɣil di taddart i yella, yufa-d iman-is deg usensu, argaz yeƫhuzzu deg-s akken ara ihuzz tazemmurt tinna ur nuriw akken ilaq.
Ddeqs i yeqqim akken ibat. Yuɣal yewwi-d s lexbar anida yella : Kiki-Western yeffeɣ deg wallaɣ-is, yeǧǧa-t akked wid ur yessin. Yerna awerdan yezga yedderwec !
Yenna-yas i winna yeƫhuzzun deg-s : “ Ixser-iyi yiḍes ! Tƫxil-k semmeḥ-iyi !” Winna : “ Ssmaḥ, ssmaḥ, a gma, mačči anagar keč i ƫ-yeččan.”
Yeẓra naddam dayen iruḥ. Isakked tamrilt, yaf-iƫ akken kan izeggen yiḍ. Iḥulfa i tembult teččur, tebɣa ad tfelleq. Yurǧa armi tensa teftilt, uɣalen ɣer yiḍes, yekker. Yeldi tawwurt xmat-xmat, yeffeɣ ɣer wegnir, yerra metwal abduz[iii]. Rriḥa n ibeẓdan temmeɣ-d ɣer tinzar. “ D aman i ulac, neɣ ƫcuḥḥun-asen.”
Mi d-yuɣal ɣer wussu, iḍes tura dayen iruḥ. Yeɣli tinnegnit, ifassen ddaw uqerru, allen bbeɛrerrint reṣsant di ssqef, ddhen-is yebda asikel : anagar tidak n dir i d-iɣellin tura, mzukrarent-d, d azrar isennanen isennin allaɣ d tasa : tamurt taɣribt, axeddim aɣrum, tudert tameƫƫant. Abazin n tikta yezzer deg-s. Yedden ccix agemmaḍ, yesla-yas mi yeqqar : “....taẓallit tif iḍes !” Meqqar wid yeddan d webrid-is, tura ad d-kkren, ad aɣen luḍu i wasmi ara mmaggren bab-nsen.
Yuki-d winna i t-id-yesnekkren llinna. Yeffeɣ ɣer wegnir. Ur yeqqim ara aṭas yuɣal-d. Syin yeɛna widak yakk yeṭtsen, isaki-ten yiwen yiwen. Bdan asṭenten. Imṭerḥen n wuzzal, ssebbaḍ imsemmer. Asbecbec asggeḥgeḥ. Ffɣen akken d tarbaɛt, ṭtfen abrid n weɣrum. Axeddim amcum d azaglu ɣef yiri : ma yella, ẓzay, yerẓa bab-is ; ma yenfa, amdan ad d-yeggri ḥezluṭi.
Tazzla ɣef weɣrum terra amdan d tamacint : iḍes, tanekkra zik-zik. Iɣsan ḥeffun simal zerrin wussan. Tazzla ɣef weɣrum tewɛer, rnan timura n medden. Tebḍa tasa d win turew. Agerbuz da, allaɣ dihin. Yir učči d yir iḍes, yir tudert d yir afud. Tuggdi tessa-yasen iger n yedmim d yidim, ƫƫeglilizen deg-sen yal ass. Ddurt yezrin tezga tif tin i d-iteddun. Tarwa d imawlan ɛellqen ɣur-sen, tudrin ɛellqent ɣer laẓ. Laẓ yeƫleqqim taɣribt, azrar n firaq, adrar tawada[iv] yezgan. Taɣribt fell-aɣ d teɛrurt i ɣ-d yemɣin, ur teƫƫekkes ur tmeḥḥu, wa yeƫƫaǧǧa-ƫ-id i wa.
Mi yuli yiṭij, tafat tkad-d di teḍwiqt, Muḥend-Ameẓyan tuɣ yekker. Yerreẓ yakk.
“ Xali-Ceɛban-a, acu i yi-t-id-yewwin tura. Ula d udem-is limer ad t-id-mmaggreɣ deg webrid wellah ur t-ɛqileɣ : argaz werǧin ssineɣ, tura ilaq ad nadiɣ fell-as. Kra neggujel, ur d-cfiɣ yusa-d ɣur-neɣ ɣas ulamma yiwen wass. Tuǧǧla n temẓi ɣef weltma-s ur d-tergagi tasa-s. Tura ass am wass-a, limer ur tekkeɣ ara fell-as, ur yeƫfakka ara wawal. Anagar yiwen deg warraw-is i zemreɣ ad ɛeqleɣ, yusa-n ɣur-neɣ send-ilindi d winna akkin. Tilawin-nneɣ msakit ɣilent akken i mazal ddunit, gma-k d gma-k. Zgiɣ qqareɣ-as : Mačči am zik, tura ulac xali-m di tessirt !”
Tawwurt n texxamt tujjaq, teǧǧa abrid i wergaz ikcem-d : yessen-it Muḥend-Ameẓyan deg wudem. D bab n usensu, mmi-s n taddart-is. D argaz l-lɛali i d-beddren medden deg wayen yelhan kan. Mbarek Iḥeccaden yezwar-it-id s awal :
_ Lɛeslama-k, a Muḥend-Ameẓyan. Mreḥba yiss-k. Iweṣsa-yi-d fell-ak wecrik-iw, neƫƫa d baba-k, ad s-yeɛfu Ṛebbi am iḍudan ufus, d imeddukkal. Ur iyi-d-tufiḍ ara iḍelli, dayen yečča-yi ccɣel !
Degmi qqaren argaz l-lɛali anida teddiḍ ad k-yeṣser, i-mi d neƫƫa i d-yebdan awal, Muḥend-Ameẓyan tennefsusi tyersi i s-yeƫƫin. Yekkes-as taɛekemt. Yerra-yas :
_ Wellah ur ƫƫuɣ lxir-ik a Dda-Mbarek, limer mačči d keč wellah ur ẓriɣ anida ara nseɣ : ur d-bniɣ ɣef lembat. Nniqal nniɣ-as aggwaḍ tuɣalin, yuɣal mačči zik i d-wwḍeɣ, yerna ur ssineɣ abrid ɣer teqrart anida yezdeɣ Xali-nni. ½ur-s i d-usiɣ, ddiɣ-as di lebɣi i temɣart !
_ Win yuɣen awal i lwaldin, yugem amur-is n lbaraka. Aha tura, mi tesardeḍ, teswiḍ lqahwa, Xali-k, ad k-siwḍeɣ alamma d tawwurt-is.
Mabrek Iḥeccaden yemdel tawwurt, yuder.
Muḥend-Ameẓyan isared, aman di tbernint deffir tewwurt. Syin yuder ula d neƫƫa. Yaf din Mbarek Iḥeccaden yeƫraǧu. Yaf lqahwa d weɣrum ula d nutni ƫraǧun. D aɛessas-nni i d-yufa iḍelli, mačči d winna yessnen Salem, acrik n Mbarek, d winna i t-id-yemmuggren s yir tamuɣli, i s-d-iserban. Ulac awal, ulac azmumeg.
_ Akka i d yir axenfuc ! Amdan-a uggaɣ ula d neƫƫa yeƫwaɣ, amzun yeksen talsa akken tella, dayen iɛuhed taḍsa !
S yiwen wawal i yeƫmaggar yakk imsaɣen. Win i t-yeɛnan ɣef texxamt, ad as-yini : Ò Ulac ! «, amzun d atterḍeq i yetterḍiq mačči d ameslay. Ma d Mbarek Iḥeccaden, ha ur as-yuki ara, ha yunef-as.
Mi fukken lqahwa, ffɣen. ṭtfen abrid usawen, azniq yeƫƫakk-iten i wayeḍ armi wwḍen kra n tmeddayin di leɛli ugarent adrar. Bdan ƫƫalin. Muḥend-Ameẓyan iḥulfa i teglulin-is hebbjent. Mbarek Iḥeccaden, ɣas s waṭas i t-yugar di leɛmer, amzun di luḍa i yessuruf. Wissen ma d tannumi, neɣ ahat argaz-a mačči d menwala. Yuɣal ibren-d ɣur-s :
_ Ahh, a Muḥend-Ameẓyan, ula d keč ziɣ iḍarren-ik s taḍut i gan mačči s wustu. Yerna nniqal seg wedrar i d-tusiḍ, neɣ d iseggasen tesɛeddaḍ di lluzin i k-yerran d ameɛlal. Yerna kunwi s ilmeẓyen n tura mačči am nekkni zik....
Yebda ameslay ɣef yelmeẓyen n zik-nni, d tasuta-s i d-yemmekti. Ulac lihana ur nulen, ulac ɛeryan neɣ laẓ i ten-izeglen. Aṭas i teddun ḥafi. Armi i d-yeggra deg iseggasen yezrin deg umadaɣ, d amjahed, amek i nnuɣen iRumyen, amek i ṛwan tiquranin. Syin iseggra-d awal, yezwar Muḥend-Ameẓyan, tuɣ neƫƫa yewweḍ-as-d ɣer yixf n yiles-is :
_ Ih, yerna yehwa-yi kan ƫmeslayeɣ, ar tura mazal lihana : isni, tuggdi ugin ad aɣ-brun !
Tura kecmen deg yiwet n tezribt ur tewwiḍ sin iɣallen di tehri. Sin ma mlalen, ur zmiren ad kken deg-s. Iṭij ɣur-s werǧin ur d-yessin abrid, yezga yiḍ ɣas deg uzal-qayli. Yiwet n rriḥa turez-asen agerjum, tekkat s aqerru :
“Ad as-tiniḍ izulixen n Lzayer ɣer da yakk i d-mlalen. Aƫƫa twaɣit, aƫƫa tmaṭ anida zedɣen medden ! Yerna mi ara n-yas yiwen seg-sen ɣer tmurt, ad as-qqaren Azayri. Amḍiq-a amzun d laxert. Wellah ar t-yif win izedɣen addaynin. Yerna ɣezzif umecwar.”
Ddeqs i rnan di tikli. Ula d Mbarek Iḥeccaden, tura isusem, anagar ayen yenna seg-llina. Win i d-mlalen d amsebrid, ad as-senden ɣer weɣrab, neɣ ad ddarin tawwurt n wesqif, iwakken ad yaf ansi ara yekk. Ddan acu ddan, nnig wezgen n tsaɛeƫ, yuɣal Mbarek Iḥeccaden ibedd zdat yiwet n tewwurt, yenna-yas :
_ Atan wanida yezdeɣ Xali-k. D wa i d axxam-is. Ad yeg Ṛebbi kan yella, ma ulac-it alamma nuɣal-d tameddit.
Yesṭebteb deg yiwet n txelxalt d tazurant, am tinna ƫƫarran i yezgaren mi ara ten-nehren ɣer leɛric. Axxam ikad d aqdim, d aTerki i t-yebnan, wi cfan ar d-yekcem uRumi.
Tawwurt d tawezzlant amdan ur ikeccem alamma yekna. Tiḍwiqin-is ulac deg-sent maḍi, ulac ansi ara tekcem tafugt, ulac ansi ara yekcem wezwu. Taqrart-a, ad yili Ṛebbi d imawlan, mačči am ta am tinna iwehhan illel, yerna deg wawal kra din d Lzayer. Taqrart-a d imeɣban i ƫ-izedɣen. Mačči am Lzayer am tayeḍ.
Yerna Mbarek Iḥeccaden asṭebteb. Ddeqs i urǧan, yuɣal yeččenčen useḍru, slan i wawal :” Cckun ?”
Mbarek Iḥeccaden, s lemḥadra :
_ Axxam n Xali-k d taɛrabt i ƫmeslayen, ƫƫun tameslayt-nsen !
Yerra-yasen awal ansi i k-yehwa ad as-d-slen :
_ D aggaw-nwen i d-yewwḍen !
Dɣa tawwurt teldi. Teffeɣ-d teqcict d tameẓyant, ad tili 10 iseggasen. D tawraɣt yakk, ula d acebbub yebda ineṣsel, anẓad ur yenṭid ɣer wayeḍ. Tiqejjirin-is, d tiẓedyin, tifettusin d tiseḍwa : ad teggaleḍ ur tḥennteḍ ar taqcict-a seg tissist i d-tuɣ aẓar.
Tenna-yas :
_ Stenna cwiya, druk neẓgi bbaba.
Mbarek Iḥeccaden :
_ Acu i k nniɣ, aƫƫan tuzzel ad d-teẓzeg i baba-s !
Tuzzel deg wegnir, tleḥḥu teɣɣar : “BBaba ! BBaba !”, taɣect tura deg wanu i d-teƫƫaweḍ.
_ D wa i d axxam n Xali-k ! Aṭas aya seg wasmi yezdeɣ da. Asmi texla taddart, neƫƫa ɣer da i d-yerwel : ur yembawel ara sya seg useggas 57. Ad as-tiniḍ lḥuma-ya tuɣ-as adif, yugi ad yeffeɣ sya. Ulac iṭij, ulac azwu. Medden yakk beddlen tamezduɣt di 62-nni, asmi gguggin ɣef yexxamen-nni yakk ǧǧan iRumyen, neƫƫa yeẓza da. Yerna ɣur-k ad tɣileḍ yessen arraw n taddart-is, yezga iman-is i iteddu, amzun ireggwel fell-aɣ. Twalaḍ ula d yelli-s mačči s tin-nneɣ i s-tesawel, yerna akka yakk arraw-is. Yiwen seg-sen, amectuḥ-nni deg iqcicen-is, winna iwumi semman Redwan, yeǧǧa ačamar. Agguren-a ineggura ur d-iteffeɣ ara si leǧwameɛ. Ɣef wakken sliɣ, ula d iḍes din i yeggan ! Ma d ussan-a, yiwen ur yeẓra tamda i t-yeččan ! Tessneḍ-t neɣ aha° ?
Ma yessen-it ? Gar warraw n xali-s, anagar neƫƫa i n-irezzun ɣer tmurt. Zik, yal anebdu yezga dinna. ineggura-ya ur n-yeƫƫas ara.
Nniqal yebɣa ad as-yerr awal Muḥend-Ameẓyan, acu yugi ad d-yeffeɣ si tgerjumt-is. Iḥulfa i yimi-s yekkaw, yerra imetman sin neɣ 3 iberdan, syin yini-yas :
_ Twalaḍ !
_ Win igezmen aseɣwen, ad as-teggri tyersi. Ula deg umadaɣ, win yeǧǧan tarbaɛt, ad t-ddmen lewḥuc !
Qqimen zdat wesqif. Ţraǧun, ahat taqcict-nni yugi baba-s ad d-yeddu. Cwiṭ akken tuɣal-d d tazzla, tigerzatin-is amzun d tidebbuzin ɣef ttbel.
_ Qal-kum BBaba, sebbru cwiyya, druk neǧǧi !
_ Aql-aɣ, a yelli nesber, leɛqel ur aɣ-yeffiɣ ! I kemmini, a yelli, isem-im akken ?
_ Ana Nabila !
_ Ihi, kem d yelli-s n Ceɛban ?
_ Ih, ana bent-u !
_ Ihi ur tessineḍ ara maḍi taqbaylit ?
_ Nefhem-ha bberk !
_ Acimi akka, a yelli ?
_ Xtac iqul-na ccix f-lemsid, hadi mačči lluɣa !
_ A yelli, awer yaweḍ ccix-agi-inem, ihi amar d neƫƫa i iḥekmen deg wexxam-nwen ? Ahh, a ddunit inegren !
Slan i dderz deg wegnir. Simal simal yeƫƫaẓ-d. Mi ten-id-iwala Ceɛban isuɣ-d :
_ Mreḥba yis-wen, ziɣ d keč, a Mbarek !
Isellem fell-asen, iwet-asen deg weɛrur, ihuzz-iten : d ilef mi ara yeƫhuzz tibelluḍin ma yella kra ara d-yeɣlin.
_ Ass-a d waggaw-ik i d-ddiɣ. Atan Muḥend-Ameẓyan, mmi-s n weltma-k.
_ Ihi d keč i d Muḥend-Ameẓyan, aggaw-nneɣ. Llah-ibarek, tessefraḥeḍ. Aḥeq Ṛebbi ar ɣur-neɣ i d-tuɣeḍ aẓar ! Acu tenniḍ, a Mbarek, icettel neɣ ixebbel ?
Mbarek Iḥeccaden neƫƫa amzun ɣef terggin i ibedd, iḥar ad yerwel :
_ Uggaɣ icettel ! Ihi nek ilaq ad adreɣ, ɣur-i ƫƫuɛad.
_ Awah, ad tkecmeḍ ad tesweḍ lqahwa.
_ Mačči n wass-a ! Ihi, a Muḥend-Ameẓyan, tura, abrid ɣer llutil tessneḍ-t ?
Dɣa yeɛna abrid ukessar.
Nutni deg sin kecmen. Yezwar xali-s, Muḥend-Ameẓyan iḍfer-it. Agnir isulles, ulac deg-s tafat. ½af wakka yeƫwali agnir mačči n xali-s kan iman-is, yecrek neƫƫa d iǧiranen nniḍen. Taftilt, ɣas d azal, agemmaḍ-in, temmal abrid ara aɣen.
Mi ifukk wegnir kecmen yiwet n texxamt ahat 8 iɣallen teɣzi tehri. Tasga tayeffust deg-s ttabla d ikkersiwen, tasga n zelmeḍ tewwi ameṭreḥ, di tlemmast n tɣerɣert teẓzel tmiddawt, tbubb ifenǧalen.
_ Qim, ay aggaw !
Muḥend-Ameẓyan yeqqim.
_ I yemma-k, meqqar ur ƫ-yuɣ wara ?
_ Am neƫƫat am medden : ur ƫ-yuɣ wara, ur ƫ-yezgil wara!
Akken sersen iman-nsen, xali-s yebda awal. Yemmeslay, yemmeslay armi i d-yewweḍ ɣer baba-s, Salem yemmuten 34 iseggasen-aya. Isnekker-d iɣsan-is di laxert. Ikad wemdan-a iɛellef awal, kra i s-yekkes Ṛebbi di tmussni iceffer-as-t deg yiles. Tura, awi-t err-it ɣer Salem meskin yerkan deg wakal, yemmuten iwakken ad yissin tilelli wezger i t-id-iqublen.
_ D baba-k i d amcum. Ad as-isemmeḥ Ṛebbi, seg wasmi tekcem axxam-is, ur tufa iman-is meskint, neƫƫa si zik ur as-iga ara azal. Yezga di lɣerba, iseggra amadaɣ ! Yugem-d lmut s ufus-is. Yemma-k meskint yeǧǧa-ƫ-id d taǧǧalt ! Limer yeƫƫaɣ awal, zik ara d-yerkeḍ tamdint, ad yaɣ amkan ɣef yiman-is, yili mazal-it ɣef ddunit, ur d-iɣelli ara lhem fell-awen.
Muḥend-Ameẓyan iḥulfa i kra yebda ireggi aseqqi deg ugerzi-ines. Idammen ƫƫalin-as-d ɣer twenza. “Acu akka i s-yexdem baba i uyennat-a. Yebda tiyita deg-s werɛad nesers iman-nneɣ, amzun ɣef ssebba i yella ! Argaz 34 iseggasen ugar seg wasmi yekcem akal, ayennat-a tura yeksa-t-id !”
Acu, d awalen-a i s-yerra :
_ Awah, lhem ur izad ara fell-aɣ. Llan wid nif, llan wid i ɣ-yifen. ½as ma nelluẓ zik, tura neṣser.
Dɣa, winna am weglaf ma yekkes-as userggel :
_ Ihi ziɣ am keč am neƫƫa ! Yerna nek ɣileɣ anagar ttikkuk i d-icebbun di baba-s !
Tawenza-s tekres, timmi-ines tuli d asawen ad d-tennal ssqef, imi yerra d akessar yegla d cclaɣem. Isuɣ, amzun di teẓgi i yella :
_ Nabila ! Ǧib lqahwa, xeff !
Imir, tenṭeg-d Nabila, tewwi-d yid-s ssniwa, fell-as aberrad n lqahwa d win uyefki. Tekna-d meskint s tɛekkemt yeggten. Teffeẓ iles-is, tuggad kra din ad as-tebru. Tiɣaltin-is kkatent ad d-qqersent. Tesers-d kra din. Yerna-yas :
_ Gull yemma-k teɛṭi-k lmɣerfat, xeff !
Tenṭeg daɣen abrid nniḍen.
Muḥend-Ameẓyan, deg wul-is : “ Uggaɣ yesseḥjab, d tideƫ ! Ula d xalti-nni ur d-teffiɣ ara ! I yessi-s timeqqranin di 4 yid-sent ? Arraw-is, ahat ffɣen. Ihi ziɣ d tideƫ beddleɣ tamurt !”
Tuɣal-d Nabila, tegla-d s tɣenǧawin.
Winna :
_ Lḥasun sskwer, err i iman-ik !
Yeddem Muḥend-Ameẓyan azgen n tɣenǧawt n ssker, iger-it ɣer ufenǧal, yerwi-t, ula d nniya terwi :” Acu ara yi-d-yawin ɣer da ? D ṛray i ulac, ccah ! Ayen yeḍran yid-i drus, nek yeƫƫaɣen awal i Malḥa !”
Yebda ijeɣɣem lqahwa amzun d tirggin i itess. Xali-s yeɣli di baba-s : ur as-yeǧǧa ara i Salem yekkan akal wi-cfan aya ! Nenna-d imi n xali-s d aglaf iwumi yekkes usergel, d asif yeǧǧa waggug, d aqjun yessḍen mi s-tekkes tekmamt ! Yerna Muḥend-Ameẓyan yeƫḥessis, deg uzaylal i d-yugem ṛray-is. Mi yerra ifeẓ, yini-yas i xali-s-nni :
_ Ihi, i warraw-ik anida llan, aten-ad zik-zik i teffɣen.
Winna yeƫkaki-d, am-win i t-id-yewten s ubeqqa :
_ Arraw-iw werɛad i d-kkiren, ur ṭtisen ara zik. Ussan-a mačči zik i gganen.
Muḥend-Ameẓyan, deg wul-is daɣen : “Anagar win ur nufa axeddim ur neggan ara zik : aɛiwez d isumaren msakit iwumi yeƫƫunefk ! Amexluq-a, taluft n warraw-is ur nxeddem ara tuɣal-as d leḥya. Tura yekkat ad yerr aɣerbal i yiṭij, yugi ad d-yini ula d arraw-is rwan-tent. Yerna anemḍer di tmurt-a ulac win imenɛen seg-s. Tugeƫ deg yelmeẓyen ur xeddmen ur geddmen, deg yiḍ ƫɛawazen, deg wass ƫƫektilin iberdan. ³elqen ɣer yiri imawlan-nsen, ugaren ddekkar deg yir lawan.”
Tura xali-s yerra iles-is gar tuɣmas, awal ur t-id-yerna. Isusem, anagar aqerru-s i yeƫƫenguguyen, si zdat ɣer deffir am ttaleb ɣef telwiḥt, allaɣ-is ibeddel tamurt. Tuɣal-d Nabila. Tewwi-d aman lal n wexxam yebdan lhem si temẓi.
Mi fukken lqahwa, xali-s yufrar-d agemmaḍ-a, yeggul-as:
_ Wellah, alamma terniḍ.
_ Dayen ṛwiɣ. Ur zmireɣ ara i waṭas n lqahwa.
_ Ihi, dayen !
Tura mi iwala xali-s isusem, ifukk agurreɛ-ines ɣef kra ur t-id-newwiḍ, ɣef wid i t-yifen, ɣef wid yemmuten, yenna-yas Muḥend-Ameẓyan :
_ Ihi, a xali, tura ilaq ad adreɣ !
Winna ur d-isukk limin :
_ Yirbeḥ !
Yekker Muḥend-Ameẓyan, yerra metwal tawwurt, tura abrid yessen-it. Yerna xali-s deffir-s. Isuɣ :
_ Nabila, lbabb !
Tuzzel-d Nabila am tcireƫ deg wennar. Terra tawwurt deffir-sen.
Mi wwḍen azrug yenna-yas :
_ Ihi, ay aggaw, ur iyi-d-tenniḍ ara acu i k-id-yewwin ! Yak d lxir ?
_ Limer am nek, wellah ur ƫ-id-kkiɣ da. D yemma meskint i k-yurgan, ddiɣ-as di lebɣi, usiɣ-d rziɣ-d fell-ak. Mačči am tasa am tayeḍ.
Winna yesfeḍ aktayen i s-d yeƫƫalin, yuggad ad tgelden fell-as. Yerra-ƫ i teḍsa :
_ Ad tafeḍ d lxir n Ṛebbi i ƫ-id-yebdan ! Ihi, tura, a Muḥend-Ameẓyan, axxam tessneḍ-t. Ma yella kra i k-ixusen, ɣur-k ad tsetḥiḍ, cerken-aɣ idammen ! Ad k-iḥaseb Ṛebbi, ma ur iyi-d-tenniḍ !
_ Acemma ur yi-ixus, taswiɛt-a. Acu bɣiɣ ad ak-iniɣ yiwet n tɣawsa, ma ur tfeqɛeḍ ara !
_ Xali-k, werǧin yefqiɛ, ttbiɛa-w tewseɛ, tugar azaɣar, ayen i k-yehwan ini-t-id !
_ I xalti-nni, acimi akka ulac-iƫ deg wexxam, ahat terzef?
_ Anida ara terzef akka ? Deg wexxam i ƫ-tuɣ, ur yella wanida ara teffeɣ. Acu, teẓriḍ, di temdint, nekkni s wi, tilawin-nneɣ yiwen ur tent-iẓer, ma ulac ad aɣ-awin lǧiran d awal.
_ Eyyah, ihi d aseḥjeb i ƫ-tesḥejbeḍ, yerna nek ɣileɣ d kra i ƫ-yuɣen. Yak cerken-aɣ idammen, ahat ulac aseḥjeb gar-aneɣ.
_ D tideƫ, acu akken llan medden ad nili !
Muḥend-Ameẓyan, awal ur t-id-yerna, amzun iwḥel-as wemcic deg tgerjumt. Yebren akkin, yewwi abrid ukessar.
“ Aql-i tura tuɣal-i d nndama. Acu ara yi-d-yawin ɣer umexluq-a. Tama nniḍen, limer ur d-usiɣ ara ɣur-s, ur yeƫfakka ara fell-i wawal, tamɣart yezgan tesnarmat : deg imawlan-is, d wa kan i s-d-isager uẓekka. Neƫƫa ur t-teƫƫu ara, ɣas allaɣ-is kra din yeƫƫu-t. Meskint di nniyya-s, tɣil mazal am zik i teddunt temsal, tura kra din yenggelwa.
Ayen yellan zik d iseɣ, tura reggwlen yakk medden fell-as, ẓzay ! Ulac win ara yeǧǧen deg wayla-s ilmend n weltma-s neɣ n warraw-is, wa ur ilaq ad yeḍmeɛ deg wayeḍ. Ulac win ur nbubb amur-is deg waldun i d-yeɣlin ɣef yemdanen. Agemmaḍ n wedrum d amnaṛ ! Win ara yerzun ɣef wayeḍ armi yebbuhel, neɣ d kra i yeṭtammaɛ. Ulac win ara yefken asfel ɣef wayeḍ, ɣas ulamma deg wul kan. Akka ƫƫazzalen medden deg iberdan i ƫƫazzalen wafrayen deg wulawen : wa ur yeqḍiɛ wa, wa ur yennul wa. Teqqur tasa. Yeqqers useɣwen gar watmaten. Yeqqers useɣwen gar taddart d warraw-is.
Zik ɣas amdan teddem-it teɣribt, timiṭ gar-as d taddart ur tgezzem. Inig tuɣalin zgan ktalen teɣzi n taddart. Akken i ƫnernayen, akken i ddukkulen alamma yeɣli-d ccib ɣef uqerru, ad ḥfun yeɣsan, ad yexdeɛ ugecrir. Syin lamana ad taweḍ bab-is, deg wakal-is. Timeqbert n taddart d tawwurt ideg teffɣen tikkelt taneggarut. Amin, a lmumnin. Ɣas rsent tmedlin, yuɣal wakal, yessed uẓekka, timiṭ ur tgezzem, yezga gar yemdanen, yezga deg yilsawen : wa d aẓekka n leflani, yuɣ tardast-ines deg wakal.
Ma d tamɣart meskint di nniyya-s, tɣil tura gma-s yerbeḥ yufa-t. Neƫƫa yezzer di temdint, yeɣli deg-s am umeksa tečča temda. Nabila tamaẓuzt-is, tbeddel ula d tameslayt. Xalti-nni aƫƫan deg yir ḥala, terna aneḥjeb ɣer ccib n leɛmer-is. Ma ɣef Redwan ur yella wayen ara d-nini ! Yeẓza di lǧameɛ, ula d iḍes din i yeggan, ahat amur ameqqran d tarewla ɣef ddiq ideg llan.
Mi d-yuɣal s axxam, yenna-yas i temɣart :
_ ẓriɣ-d gma-m ameɛzuz, isenggelwa-d iɣsan n baba di laxert ! D aya kan i d-suliɣ ɣur-s !
_ Ggal-iyi ar tkecmeḍ axxam-is, teẓriḍ-t s wallen-ik ?
_ Nniɣ-am ur t-yuɣ wara, Llah-ibarek, annect n yilef. Ihi asmi yennejla akka ɣer Lzayer, iman-is i iruḥ neɣ d lɛesker i t-yewwin yid-sen ?
Mi tesla s gma-s ur t-yuɣ wara, am-wakken yekkes-as kra usigna i yeẓri-s. Icerreg weɣmemmas, tekcem tafat allaɣ-is, tennefsusi tyersi i s-d-teǧǧa yir targit. Tebda ameslay am wasmi ur tuḍin, awal yedda d wayeḍ snin am uẓetta, yerna winna yeddukklen. Yufrar usigna-nni yesfedlellen anecfu-ines.
Muḥend-Ameẓyan, tẓur-it-id yiwet tikti telha, tbubb-d yid-s asirem : “ I limer dɣa d tideƫ ad tejji, ad tfakk tudert s leɛqel-is, ad d-teffeɣ seg wanu ideg simal simal teƫƫezzer ?”
Neƫƫat :
_ D lɛesker i d-iẓɛen medden si taddart. Yeqqim acu yeqqim deg uqiḍun, yiwen wass yuder ɣer Lzayer. Drus i yeqqim dinna iman-is, syin yuɣal-d yewwi tamettut-is, imir-nni werɛad sɛan ara dderya. Seg wass-nni ur d-uɣalen, ama i lferḥ, ama i lqerḥ ! Nniɣ-ak, argaz terna tmettut werǧin ad yaf iman-is. Zik-zik i iɣelli, teƫƫaǧǧa-t tezmert akken i t-teǧǧa lbaraka. Argaz terna tmettut ur yeƫƫaf ara talwit ula deg uẓekka. Ma yesɛa amzun ur yesɛa ara, daɣen ma yeṛwa ur yeṛwa ara. Xali-k meskin d tmettut-is, tɣurr-iten ddunit. Diri-ten !
_ Ihi i-mi teẓriḍ akka diri-ten, acimi ar iyi-tceggɛeḍ ɣur-sen armi d Lzayer ? Deg tallit am ta !
Thuzz aqerru-s, terna-yas-d :
_ Ihi ur t-yuɣ wara ? Yerna urgaɣ-t s yir targit, yerna nek tirga-w teffɣent !
D tideƫ ayen i turga yella : d Redwan, mmi-s n gma-s, qqaren yeffeɣ d aremmaɣ.
ẓer uṭṭun annegaru n tesYunt ayamun :
http://www.ayamun.com/Juillet2008.htm
Awal n Dahbia Abrous igerrzen nezzeh Yef wungal-agi ẓer dagi :Abrous Dahbia
Adiwenni d Aemar Mezdad :Adiwenni Yef ass-nni


text:
Par DDK | 19 Juin 2017 | 285 lecture(s)
Imtawayen n Paris ɣef twennaḍt
Tejbed iman-is Marikan
Di lawan ideg wid yesseḥbibiren ɣef twennaḍt ttraǧun kra n wayen yessefraḥen sɣur tarbaɛt n tmura i yettekkan deg yimtawayen n Paris, a-t-an tɛeyyen-d Marikan ussan-a iɛeddan n yunyu s tuffɣa-ines seg ugraw-a i yettemɛahaden ɣef lfayda n twennaḍt d ugama. Ɣef wawal n tɣamsa tamaḍlant, ssebba n uṭṭixer n Marikan, tekka-d srid sɣur uselway-is Trump i yellan yefka lɛehd i wid ibuṭin fell-as deg tefranin iɛeddan. Am wakken I d-yenna, dakken ma yella ibedd-d ad yesṭixxer tamurt-is seg terbaɛt-a akken ad yili d imekdi (fidèle) i wawal-is "Marikan send kullec". Imi akken yettwali netta, ma yeqqim deg ugraw-a, ad tenṭer tdamsa n tmurt-is. Ula d aselway aqbur n Marikan, Barak Oubama, yesḥassef ɣef rray-a i yeddem urfiq-is. Ma d aselway amaynut n tmurt n Fransa Macron, iwala ayen akka texdem Marikan d tuccḍa i nettat s timmad-is, d tafaẓṭa (erreur) i yimal n umaḍal. Aya, ad d-iwekked amek yewɛer ɣef kra n tmura, akka am Marikan, ad sizwirent lfayda n umaḍal d tegnaw ɣef lfayda-nsent tadamsant. Ulama Ccinwa, i yellan d tamurt i yesluɣuyen tignaw s waṭas send Marikan, twekked-d s yisem n uneɣlaf-is amezwaru dakken nettat ad tkemmel amciwer i ubaɣur n twennaḍt.
M. K.


text:
mardi 3 mai 2016
Adlisfus n usemres n tmaziɣt tatrart sɣur Ɛmer Mezdad
Tazwart
« Tadlist-a, d ammud n temsirin. Nefka-tent deg iseggasen 1992-93 i tsuta tamenzut n inelmaden deg tesdawit n Bgayet, asmi teldi teɣmert n Tmaziɣt. Imir-nni, ur ggiten ara wid isɣarayen.
Tuget di tedlist neddem-d seg wayen i d-ǧǧan Mouloud Mammeri, d Madeleine Allain. Dɣa netat tḥeɣra arsufus nni, tefka-yaɣ-d rray-ines d kra n useɣti.
S tarrayt yellan deg isebtaren-a i nura adlis-nneɣ i d-yeffɣen (ungalen, tullizin, Internet) akk d win ara d-yeffɣen sya ɣer sdat. Ihi d asemres i d-nesna tura nnig 40 iseggasen aya. Deg tnuba-nneɣ, netaru akken yura Mouloud Feraoun deg Isefra n Si Mohand. Mi nmed cwiṭ nemlal d wid i ɣ-yemlan, i ɣ-iseɣren, i ɣ-yefkan tidlisin d tesɣunin. Lemziya-nsen ur tetfakka ara fell-aɣ.
Tura ggten iɛebbwajen, d taɣuri n Tmaziɣt i d tafellaḥt-nsen. Nekkni, ɣas am wakken d i ibujaden, ddeqs aya i nesemras tameslayt. Tamuɣli n win ur nella d aɛebbwaj, tezmer ad tawi kra ur twalin widak yezgan reṣsan allaɣ-nsen dinna : ahat temagarrad cwiṭ d tin-nsen ; tikwal, ahat llan wawalen i senyennesren, nekkni nezmer ad ten-nwali deg usemres-nneɣ n yal ass, akken i tyura Pierre Bourdieu. D neta i yennan daɣen : « Kra n waddad n tmeslayt amzun d ssuq anida ara isenz isufar-is winna i t-yetmeslayen »
Deg twinest-a yella wawal « ssuq » : ihi, ayen yeddan d tmeslayt yuɣal d asafar n menwala. Ssuq d tanyilt anida taɣen, snuzuyen. Ma yezmer ad yenz usafar armi ɣur-s azal, ma ur yufa ara win ara t-yaɣen armi d war azal, itusemma ur yeswa ara. Tidet, ssuq ur yezmir ara ad idum ma ulac imarrawen, wid ixeddmen. Ur yezmir ara daɣen ad idum ma ulac wid ara yaɣen, meḥsub wid yeqqaren.
Amyag « aɣ », di tmaziɣt, ggten deg-s inumak. Yezmer ad yaɣ kra wemdan, fiḥel ma senzen-as-t ! Ihi kra n win yeqqaren nezmer ad nini d amsaɣ s timmad-is. Ihi win ara yeɣren tadlist, yuɣ-it, neɣ ahat d netat maḍi i t-yuɣen. »
Ɛ.M.


text:
Sin imelyunen n Iqvayliyen di tmurt n Lzayer quvlen-ten-id s iɣallen n lvaṭel. Assmi ewwḍen taveen Iqvayliyen d Lzayer akken at neww-ten anda iten-ufan. Yedra lvaṭal ɣef Iqvayliyen ɣas ifassen d ilmawen. Ass nni ENTV taɣeddart terra-d tuccda nni ɣaf Iqvayliyen. Cfawat nneɣ assa ɣuzant ulawen nneɣ s laḥzen akw d imaṭawen. Ass nni Ali Benflis, aqaru udavu ahersan…
Tags: 14 di yunyu
14 di yunyu, ass n uYlan aqvayli
Ulac aYref izdin lqed-is deg umaḍal ur nesâi ass aYelnaw, ass n usmekti di kra n tedyant d-iḍran deg umezruy ines. Ass n uYlan, ar kra d ass n zzux, d ass i deg ikker ugdud ad d-iḥud ayla-s neY tamurt-is. Ar kra nniḍen d ass i deg d-ḥellan kra n tmurt nniḍen, kra n wakal nniḍen. Xarttum myal yiwen issali kra uzemz d ass amuqran gar wussan. Ittuqim as azal d kra n tmeYra d lficta sya-u-sya.


text:
Ilindi, kra n wussan kan seg mi immut Ariel Sharon, lliY qqareY yiwen umagrad id-ittwarun fell-as deg uYmis New York Times. D aneYmas Ethan Bronner i t-id yuran. Tudart-is akw tettwamel-d iYil iYil. Mi-d ewweḍ ar twacult-is, inna-d kra n temsal iyi svaten imi lliY ur ten ssineY ara ama fell-as ama Yef tmurt-is s umata.
Inna-d d akken Sharon d isem-is amaynut acku ibeddel-it. Illul-d d Ariel Scheinerman deg useggass 1928. Vava-s d Samuel, yemma-s d Vera Schneirov id-yusan si tmurt n Rruss.
Deg useggass n 1947 illa ixeddem i Haganah di tizi n Sharon. S yina ihi id-ewwi isem-agi ines amaynut imi Sharon, macci am Scheinerman, d isem uday.
Syina ihi aneYmas n New York Times ifka-d kan cwiṭ n wawal Yef usentel-a. Innad d akken di tmurt n Israyel tella-ad tamsalt agi uveddel n ismawen d tin n medden irkelli. Am akken rran ak wudayen id-yusan si turuft neY sanda nniḍen ad uYalen d udaynin ilqayanen. Γursen nutni imiren aveddel n isem d asired n wayen yumsen, am akken ad ksen ilefḍan. Am akken rran ak ad d-âiwden talalit. D agdud amaynut s tmuYli tamaynutt di tmurt tamaynutt d-ssalin seg ulac.
Ama d adavu ihi ama d ayen illan d azayez (am lâesker) ama gar medden, kra n win ijjan isem-is ur nelli d isem uday, ttwalin medden s nqar n tiṭ. Qqaren fell-as yugi tidett d izuran. Akka ihi i yuYalen ssawḍen wudayen rran akw ismawen nsen d udayen. D tuYalin s izuran.
Akken d-tella taluft, tamurt n Israyel tessali-d tasartit n uveddel n ismawen. Tessefses i medden anect-a u teṭṭef asen afus diYen akken ur ttajjan ara ismawen d-wwin yid sen si tmura tiwardanin am wid n turuft. Atnin kra imedyaten n udayen ittwasnen iveddlen ismawen nsen di tallit nni n tlalit uwanek uday: David Gryn yuYal d David Ben Gurion, Shimon Persky yuYal d Shimon Perez, Yizhak Jazernicki yuYal d Yizhak Shamir, Golda Meyerson tuYal d Golda Meir.
Udayen n imiren d isehyyuniyen, d wid irran ad uYalen ak wudayen umaḍal ar tmurt nsen n zik, Palistin. Aqerruy nsen di Turuft d Theodor Herzl yuran Yef uwanek uday send ad d-ilal. Ussan nni udayen ccantt d tarzagat di tmura turufiyin. Ulac anida ur vedden ara Yursen medden s miḥyaf neY anida ur ttwaâezlen ara. DYa ismawen nsen d agellid n Habsburg Yusef wis-sin isen ifkan ismawen s ufus iqeddacen is. DYa myal yiwen amek is d-nfaḥ, wa sarsent Yef tmurt neY tamdint anda izdeY, wa d amek illa wudem-is. Ṭaqa seg sen ssersenten Yef ayen illan ttuqiment di tudart d amahil.
Anect-a issaweḍ iyi-d awen iniY ayen vYiY ad teẓrem fell-aneY: teḍra yidneY am udayen n Turuft: ssarsen aY Irumyen akken isen d-nfaḥ i iqeddacen nsen illan kkaten iqerray nsen ar tmurt. NeY ahat d Irumyen ittwalin aqvayli d aYersiw kan am wiyaḍ. Akka ihi id-nufa teccur tettuseqqa s Imuḥemmaden d Ben wa d Uld wihin. SsnaY medden s teqvaylit tawacult nsen ssawalen as At Ugni maca ssarsenten Ben Muḥemmad. NeY At TiYilt rsen Uld Elḥajj. Llan diYen akw At uYalen d Ait, U uYalen d Uld d Ben. Xarrtum ulac win zeglen gar aneY am akken ayen ur nelli d aârav negY d afransis dirit. Ayen illan d aqvayli kan yussa asen-d am akken icarcar.
Maca, wissen ihi ma d-yaweḍ wass, ula d nekni, a nuYal a nessired ilefḍan, a nekkes ṣrar iY icemten akken a nuYal ar wayen nella, ad nili d nekwni. Ad nuYal s iẓuran.
Win irran ad inadi amek ggan Wudayen ad ivdu da: http://en.wikipedia.org/wiki/Hebraization_of_surnames


text:
Étiquettes
culture amazighe, culture berbère, lhoussain Azergui, lhu azergi, roman amazigh, ungal amazigh, Zaid ouhmad, Zayd U-Hmad
Reẓmeɣ-d diɣ allen ɣef tudert. Maka, matta tudert ? Ddaw tudert. Gar tudert. Tmessus amm waluḍ. Tennegza. Telqaq. Terẓa. Iffeɣ-tt waḍu n ugari, n waddur d ugemmir. Tuf-tt tmettant. Tudert n yiɣed. Iɣed n tlelli aneɣ-ittyakksen, ikemḍen dat wallen-nneɣ afella n yidurar n Waṭlas. Ssneɣ is ur sar nbeddi. Nerẓa seg wammas. Nekna allig da nettelleɣ akal. Allig da nessudum tizukin-nneɣ. «Ca ɣifes azaglu, ca la as-tettuga tariyt [1]». Awed yan inejmen. Ur sar nusiy iɣef ɣer igenna, nger izlan ɣef tlelli d tayri. Aters-nneɣ iɣwba. Yugem. Asafar-nnes iga-t ugari, maka ur ɣurneɣ illi. Tunant taberrkant ayed aneɣ-iwtan g uqerru, tessgerd anelli, tneɣ degs ired n usirem. Ufiɣ-d amaḍal n Ayt Yafelman irdel. Innegwdem. Amm udrar iwta usettiɣ. Iga iberyan amm ufecku ifrurin. Iftuttes dat wallen-nneɣ ur idmin. Ur nezmir. Ur nedmi. Ur ɣifes ngi. Tamazirt-nneɣ da tettwaɣ ddaw uḍar n Yirumiyen. Andar-nnes da as-nettiselli ku iḍ ig nedda ad ngen. Andar-nnes idus. Taɣect-nnes da tessergigi iẓuran, tessreɣ degsen idammen. Idammen-nneɣ, teffeɣ-ten tzuɣi. Tekcem-ten tawda tawraɣt. Ur da aneɣ-ittaǧǧa ad ngen. Nedder g umalu n tḍuri. G teɣmert ur tettinniy tiṭ. Nella ur nelli. Nemmut nɣal is nedder. Γef uɣamu n truẓi imɣi-d ugummu[2] irẓagen amm uferẓiẓ, win tkendawt d tcekkamt. Iɣuma buɣlan, gman amm yibuxxa, nyaddan g tmazirt. Nebḍen-tt, ččan-as anelli. Aṭṭan ikref tamurt. Inɣa-tt. Adis-nnes ur da d-ittarew ɣas imeṭṭawen. Tilelli tekmeḍ. Tettyaker. Tga iɣed.
Tawda-lliɣ ssiwiden Ayt Yafelman s tebɣest-nnsen, tawda-lliɣ ur yufin adɣar agensu n wulawen-nnsen taɣul tga učči-nnsen akuyas. Swan-tt d waman. Selmen-tt d uwern. Uwɣen-as d uɣrum. Tezdeɣ-ten. Tra-ten. Ran-tt. Tettemra degsen amm uselluf asen-issumumen idammen. Icekkamen ur yad da tteffren, ssarden udem s ubeẓẓid irɣan n truẓi. Burzen. Gan afus g win ucengu.
Asaḍen n Baddu d Saɣru ucckan. Ku yan d winnes. Ka immut. Ka iga amɣar yager wafa-nnes win Yirumiyen. Ka ibḍey wul-nnes s ungaẓ. Ka illa g ukurmu. Ka irul ɣer azaɣar. Tudert n yimezdaɣ tmessus. Icekkamen lan tawuri. Ur da ttaɣen akal. Ḍufen aha imezdaɣ.
Zedɣeɣ g taddart-nneɣ.Yiwet tikkelt g umalas kkeɣ-d ɣur Sekku Aẓelmaḍ. Netta ayed i-yakkan ineɣmisen imeggura. Maka ineɣmisen-nnes rẓagen. Ur da i-ttaǧǧan ad gneɣ. Ku iḍ, ar diɣ sbertuɣ. Riɣ ad kseɣ. Riɣ ad ruleɣ deffer n wulli d tɣeṭṭen, nseɣ diɣ g yifran, geɣ atag afella n ufurrgis g Tizi, suḍeɣ g tebja, siwleɣ i waman, i yigenna, i udrar. Riɣ ad geɣ ilelli. Nek luliɣ-d ilelli. Aksum-inu irẓag. Maka, tilelli-nu, kemḍen-as igeldan. Tettukref. Teggujel. Iẓuran-inu zwan. Inker degsen umersal. Mellulen. Semmumen.
Nerẓa neknu. Naɣul amm wactal ittawɣen i wakal aberrkan ɣef ɣusen yinaruzen-nneɣ. Akal-ddeɣ aberrkan, nesswa-t s tidi, ussan n umdaz d s yidammen ussan n yimenɣi. Iga winneɣ neg winnes. Umaxdac ayed igan taruẓi-nneɣ tameggarut. Ismar yimenɣi, nekren-d yimazdaren ar ttettan seg useklu d-igman s yidammen n winna immuten ɣef tlelli d ugemmir. Ffren allig nerẓa, ffɣen-d yifisen. Senmen yikennaden[3] aɣwejdim ɣef tmeḍlin n wasaḍen. Kud ssumumen iɣsan ttellɣen imeṭṭawen n warraw-nnsen. Kigan ger yimeddukkal-nneɣ ayed ittunɣan. Yiwen, ɣas yiwen g yinezbayen ssneɣ ayed irulen ɣer azaɣar. Usin akw Yirumiyen ayenna ila. Imarawen-nnes sulen g ukurmu. Nnaɣen awed nitni g tin Baddu. Nɣan kigan n yiserdasen. Seqsaɣ ɣifes, Inna-i Sekku: «Illa igellin ! Da ikessa ɣur yan usebbab axatar g Melwit.» Maka, ukiɣ d wawal-nnes irgag. Ssneɣ is da iskirkis. Sekku ur issin ad iskirkes. Ur ilmid ad iskirkes.
Nniɣ-as:
– Ssneɣ, ar ikessa ɣur yan usebbab allig t-umẓen !
– Mayed ak-innan awal-nnaɣ ? Idrus mayed t-issnen !
– Annayeɣ tillas n ukurmu g wallen-nnek. Is tettud mayed mseɣ ?
Inna:
– Illa g ukurmu n Midelt. Ar ikessa ar yan wass, kecment-as wulli turtit n yan uṛumi. Iffeɣ-d umeggaru-ddeɣ, yameẓ-t. Gran-t g ukurmu. Idd ulli ikessa, usin-tent. Aya ayed ssneɣ. Ur riɣ awal-ddeɣ ad nn-igulu imarawen-nnes.
Issusem, ssusmeɣ awed nek. Ku yan ar iseksiw ɣer wayeḍ. Irnu diɣ, inna:
– Han awed Zayd Uskwenti[4] illa g ukurmu ! Yugi ad ikcem ddaw tayet n Yirumiyen. Ṛmin degs seg wass g d-iggez seg Baddu. Ran ad ig amɣar n Ayt Merɣad. Maka yugi.
Nniɣ-as:
– Uskwenti !?
Festiɣ. Ktiɣ-d awal n yinezbayen i-ijjenjemen g uwerz n Baddu. Ur ssineɣ is sulen ddren midd ttunɣan. Kigan ayed ɣifes sellaɣ. Ssneɣ is ibɣes, is yugey ad ikcem ddaw tenbaṭ n Yirumiyen. Ssneɣ is akw ikka iniɣan ikkan g Unẓul Ugmiḍ mgal n Yifransisen. Nniɣ:
– Yugi ad ig amɣar ! Netta han kra n yinezbayen gan dɣi icekkamen n yicenga-lliɣ d nnaɣen ɣef yidurar. Sɣan-ten s urkes d ukerbas. Aɣulen kkan ddaw Yirumiyen.
Festiɣ diɣ. Ktiɣ-d Umaxdac iggullan ittnaɣ ard iḍer neɣ issafeɣ Irumiyen seg tmazirt.
Ass-nnaɣ, isawel-i Sekku Aẓelmaḍ ɣef kigan n wasaḍen n Unẓul Ugmiḍ. Irnu diɣ anḍaf i wul-inu itersen. Aters-nneɣ zziɣ iɣwba, iglugel s yimeṭṭawen, nekren-d degs iwekkiwen. Inna-i:
– Yiwen ayed isulen. Γas yiwen ! Zayd Uskwenti.
– Maka !
Irnu diɣ, ar i-ittales i wawal yad inna, waqila ittu, neɣ ul-nnes ayed tečča tareẓgi.
– Illa g ukurmu ur t-igin ! Awed netta gedlen[5] ɣifes ad d-iffeɣ seg taddart-nnes seg wass g d-iggez seg Baddu. Ur iri ad ig amɣar. Ur iri ad degs nebḍen Yirumiyen, yugi ad iger afus-nnes g winnsen.
Uskwenti, amsedrar texwla tlelli, yiɣiy ad fellas ifek tudert-nnes. Seg mayed isul imeẓẓiy ayed yusi imrigen ad innaɣ mgal n Yirumiyen d-ikecmen ɣer tmazirt. Yamu akw g yiniɣan ikkan g Unẓul Ugmiḍ d Waṭlas. Yamu g tin Budnib (1908), Tafilalt (1918-1919), Tdeɣwt (1918-1919), Ayt Iɛeqqub (1929-1930), Tunfiyt (1929-1930), Tarda (1930), Tazegzawt (1932), Serredrar (1932), Tizi n Uɣrum d Baddu (1933). Izzri simraw d sin n yiseggwasen n yimenɣi d uzbu mgal n Yirumiyen. Yugi ad iknu dat yimnekcamen. Ibɣes amm yizem. Ur akw tessin tawda abrid ɣer ul-nnes iɣwman s ugari. G Baddu, innaɣ amm wasaḍ. Itturtes g wudem. Maka, iddeɣ yannay asirem n trennawt[6] ixsey g wallen n yinezbayen deffer n kigan n yimalasen n yimenɣi, iggez-d ad imnala d ujiniral Huri. Γas ikcem ɣer tqiḍunt-nnes, inna-as:
– Neɣtes ad d-neggez seg udrar, mek aɣ-tuǧǧam.
Yukez Huri awal-nnes, inna-as:
– Mayed tram ?
– Nra ad taǧǧem inezbayen ad uɣulen ɣer iɣerman-nnsen. Ad ur tamẓem awed yan degsen g yikurmuten-nnun. Nra awed ad trarem ikalen tusim d wactal tukrem i yid bab-nnsen. Ur riɣ imezdaɣ ad xlun, ad gen imatrawen ɣef wakal-nnsen. Riɣ awed ad tefrum atig n yimrigen ɣurneɣ illan mek tram ad ten-tekksem i yinezbayen. Wenna awen-iruran amrig-nnes, ad yameẓ atig-nnes.
– Ad awen-nefru atig n yimrigen s tenɣam kigan g yiserdasen-nneɣ ?
– Ur idd ɣas iserdasen-nnun ayed ittunɣan g umgaru[7]-ddeɣ. Timiḍiwin n yirban, n twetmin d yiregzen n Ayt Yafelman ayed tenɣam s tsaylalin[8]-nnun. Ur da sawaleɣ ɣef winna tenɣam g Tzegzawt d yiniɣan akw n yidurar n Dren, Bugafer d Waṭlas Anammas.
– Afella n udrar ! Mayed illan afella n udrar ?
– Afella n udrar, llan kigan n yimettinen, n yimezdaɣ inɣa laẓ, ur iččin ula swan ugar n yimalas aya. Awren n tactatin ayed sellmen. Maka, meqqar lluẓen, afud-nnsen isul idus, ulawen-nnsen ṣiḍen da suddumen tabɣest. Zemren ad nnaɣen amm yizmawen ard ur d-iqqim awed yan.
– Ran ad d akw ggzen ?
– Kigan g yinezbayen ur rin ad d-ggzen. Ran ad nnaɣen ar tigira.
– Illa degsen Eli Uṭṭermun ?
– Mayed ak-d-issawḍen ineɣmisen-nnaɣ ?
– Nessen, nessaweḍ-as-nn tabrat as-nn-uznen ayt taddart-nnes seg Ufrekla. Nnan-as ad d-iggez seg udrar. Yugi. Ibbey tabrat.
– Mek tram ad taǧǧem imezdaɣ ad uɣulen ɣer iɣerman-nnsen, ad d-ddmen uguz seg usekka. Aya ayed ɣuri illan ad awen-t iniɣ.
– Waxxa !
Immater ujiniral Huri udem n Uskwenti itersen d tuɣmas-nnes irẓan. Inna-as:
– Ad d-teggzem seg udrar awiɣ-k ɣer Fas ad ak-d-seggmeɣ ayennaɣ n tuɣmas irẓan.
– Tanemmirt, maka tuɣmas ffullsent i taṭṣa. Nekwni ur sar yad neṭṣi. Taruẓi ur da tettmun d taṭṣa. Ur diɣ neṭṣi ard teffɣem tamazirt-nneɣ. Ard diɣ nameẓ tilelli.
– Ur nsawel ɣifek keyyin.
– Nek, ass g d-ggzen medden seg udrar, uɣulen ɣer tadderwin-nnsen, tessekrem ẓari ayenna tram. Ur i-iddi ka.
Iffeɣ seg tqiḍunt, yali diɣ adrar ad nn-issiweḍ aneɣmis. Isekkiwes ujiniral Huri ar isemrara iwaliwen n Uskwenti gras d yiɣef-nnes, inna:
– Ur ǧǧin ẓriɣ aɣref amm wa, iregzen amm wi. Ur ssineɣ is nneflen, neɣ beɣsen.
Zrin yitsen wussan, ggzen-d yinezbayen seg Baddu. Ku yan yuɣul ɣer iɣrem-nnes. Nnan-as Yifransisen i Uskwenti:
– Iqqen-k-inn ad tged amɣar n Ayt Merɣad ! Ur illi kra n wudem mi ttisellin anect-nnek.
– Ur nnaɣeɣ g Baddu af ad geɣ amɣar ! Nnaɣeɣ ɣef tlelli. Amm nek amm akw imezdaɣ.
Yugi ad ig amɣar ittyimeẓ. Gedlen-as ad d-iffeɣ seg taddart-nnes. Ku tikkelt, aznen ẓares Yirumiyen udmawen ixataren n Ayt Eisa Izem ad ides msawalen. Ran-t ad ig amɣar-nnsen. Ur yadduz[9] ar 1937.
Idd igellin n Uṭṭermun, yiwen g waṣaḍen yaḍen n Baddu, yaɣul-d ɣer iɣrem-nnes, Sat Tamajjyalt g Ufrekla. Teqqima degs truẓi n Baddu, ar ittumum allig ibḍey wul-nnes s ungaẓ.
Ismar wakud n yimenɣan g Waṭlas, tali-d tafuyt n yicekkamen d yixendallasen.
[1] expression utilisée dans le Moyen Atlas.
[2] fruit
[3] rusés
[4] Asaḍ n Baddu, Ilula g Teskwentit g tmazirt n Yiɣfaman (Amellagu) g useggwas n 1890. Immut g useggwas n 1943. Ad tafem ineɣmisen yaḍnin ɣifes g https://zayduhmad.wordpress.com/
[5] interdire
[6] victoire
[7] guerre
[8] avions
[9] accepter


text:
Mi tewweḍ Xuxa Amezzay ɣer wexxam n massa Fifi Ugana iwakken ad tt-tenced ɣer tmeɣra ara tewqem i gma-s i d-yeffeɣen seg lɛasker, tufa din-a massa Faḍma Uberwaq d-tenced diɣen. Ladɣa, yewɛer lɛesker tagara-a, segmi d-ffɣen wiggi ineqqen akka ula d isegman. Drus n ilmeẓyen i d-yettuɣalen d imudduren ɣer twaculin-nsen. Tuget seg-sen ttruḥen d asefel i ywaɣzniwen n tallit-a.
Wi s-yennan ad ineɣ uzayri gma-s ; yernu s tarrayin s wayes werǧin nesla neɣ neẓra.
Tenced-itent ihi, di snat, ɣer tmeɣra ara yilin deg tmeddit n umenzu n tefsut, di tmezduɣt n Terga Uzemmur yezgan di tama tayeffust n webrid yettawin ɣer tesdawit « Ɛevderreḥman Mira » di Vgayet.
Tanawalt teččur d tilawin, yal ta d wacu i telha. Tigi ssirident icefka, tigad-ihin sewwayent. Tiyaḍ tteddunt ttuɣalent, ḥekkunt tifdawcin ɣef medden deg ttasment.
Tazeqqa n wučči deg-s ikersiwen d ṭṭwabel akked tgertyal ; ma ɣef yeɣraben, d kra n tjeǧǧigin yesnazwayen* i yettuɛellqen. Krad tlawin qqiment ɣef ihiduren yessan ɣef agens. Massawat Fifi Ugana d Faḍma Uberwaq, aɛyant. ddant ar teɣmert n tzeqqa, brettxent* ɣef ihiduren, bdant dɣa ttmeslayent.
Tanmirt i Yillu (01) mi d-yuɣal gma-m deg lehna, ad as yeg Yillu axxam n talwit, ay s tenna yiwet n temɣart i massa Xuxa Amezzay.
– Ad iketter Yillu lxir-im, a nna Megduda. Ur tettuɣ ara lxir nkent akk, i mi d-tusimt ad tferḥemt yid-i. Tebren dɣa ar tlawin nniḍen, tenna-asent : »Tanmirt-nwent i kunemti daɣ. Γileɣ ad yergel webrid agi i tt-yeswaɣen. »
Kecment-d krad n tlemeẓyin i d-yewwin deg yifassen nsent ssniwa* n lqahwa d tḍebsiyin n wangulen.
Sersent-tent ɣef ṭṭabla, bernent ffɣent s taḍsa.
Drus n medden i d-tenced massa Xuxa Amezzay ɣer tmeɣra-ya. Aṭas n telmeẓyin i d-yeddan d yemma-tsent. Tudert n tmeṭṭut i tmurt nneɣ tewɛer, daymi i ttfafint ad ruḥent ɣer tmeɣriwin iwakken ad kksent ɣef wul-nsent ikemren. D asulef daɣ i tid yettnadin ad zewǧent.
Tekker massa Faḍma Uberwaq, tedda armi d zdat n teswira, temmuqel-itt ayen din. Nettat ylulen di Lpari, teɣra armi taɛwweq. Tekreh cwiṭ, asmeqnen*(yugi ayen ittqabal umdan) n tlawin n tmurt-a. Dɣa akkas teqqar-asent : « Acimi tikerkas-a ? » Terra ɣer zdeffir, s afus-is azelmaḍ, tacenguṭ i s-d-yeɣlin ɣef tiṭ-is tayeffust. Teslef i wallen-is i yessemxellen ayen din d argaz, dɣa tekker tenna :
– Tikelt taneggarut deg ḥedreɣ i tmeɣra d ilindi, i lmend n wass wis-reɛin ɣef tlalit n mmi-s n nna Zina. Drus n tmeɣriwin i yellan deg yiseggasen-a ineggura, teẓramt acuɣer ?
– Fuken yergazen, tuget seg-sen ur sɛin la axxam neɣ axeddim. Kra mmuten, yal wa s wanta sebba. Wiyaḍ, unagen ar tmura-nniḍen, garasent Fransa i kem yessemxellen, a lallaɣ.
– Nek, ḥemmleɣ tamurt-iw aɛzizen. Maca d Fransa i yellin tiwwura-s i ymelluẓa n tmura n Tefriqt ḥekmen yiwegriten*.
Tderkel-itt yiwet n temɣart tamaɛmact i ytteddun aɣalad aɣalad.
– Semmeḥ-iyi a nanna, zgiɣ-am-d deg webrid-im. Ur lhiɣ i wayra. Tkemmel ameslay : dina deg lɣerba, ufan talwit, xeddṛmen, zhan, xas ixaq wul-nsen ɣef tmurt-a mm-yedɣaɣen. Ddan sani i sen yehwa, yiwen ur sen-yenni : sani akka ? Dina, ussan akk d tameɣra, lferḥ ur yesɛi ara tilisa. Medden akk ufan ayen ɣef ttnadin.
Tilmeẓyin yettheggin imensi, yecqa-ten umeslay n twessarin.
Igerdan n massa Crifa Talawanu lufḍen. ttnaɣen waygarasen. Win-iten yeẓran ur yenni d aytmaten. ṢṢbeḥ tameddit nutni d imeṭṭawen. Amer yettaɣar yeẓri n wemdan, tili yeqqur-asen wayla-nsen.
Tuɣal teqqim massa Faḍma Uberwaq ɣef ukersi-nni yellan zdat-s, teǧǧa abrid i tid yebdan srusuyent ifecka ɣef ṭṭwabel.
– Tura mi d-ifuk lɛasker, yesefk ad as tjewǧem ? Tanmirt i Yillu, tiḥdayin gtent* (qwant). Eddem aseqqan tcuddeḍ !
Amawal :
Tanawalt : n f s. anida i ttnawalent, d takuzint
tifdawcin : n f p. tiqṣiḍin
ihiduren : n m p. dagwlim n wulli
Massawat : n m p. d tilawin s tugett
agens : n m s. d talemmast n tzeqqa
ssniwa : n f s. grand plateau sur lequel on porte des boissons
tacenguṭ : n f s.tacentuft-is une mèche
yiwegriten : n m p. iwaɣezniwen (sous-entendu les dictateurs).
Lemaɛna n wawal :
01) Tanmirt i Yillu : « Lḥemdulleh ya Ṛebbi » (en arabe algérien) . »Ad ibarek Ṛebbi i Ṛebbi » (en kabyle on dit ceci).
* Wagi d aḥric amenzu n unegal n Mas Hamid Boutlioua (edt talantikit Vgayet 2004).


text:
Tazwert ɣef txelqiyin
Deg ayen akk i d-yexleq Yillu, deg igenwan d lqaɛa, di tudert meṛṛa, mačči ḥala imdanen i yellan s tegzi d leɛqel. Tira iqedsen ttmeslayent-d aṭas ɣef txelqiyin nniḍen, yesɛan tigzi, yettilin deg genwan, ccɣel-nsent d leqdic zdat Yillu. Ṣṣawaḍent ɣer Yillu aked txelqit-ines s umata. Ccɣel n txelqiyin-agi, d timceggɛin ger Yillu aked txelqit-ines.
D timceggɛin ger Yillu d yemdanen. Tixelqiyin-agi d lmalayek. Isem n txelqiyin-agi, "Lmalayek", d awal i d-yekkan si tutlayt taɛibṛanit aked tramayit. Yellan d tutlayin n usamar. Anamek n lmalayek, yebɣa a d-yini imceggɛen. S unamek-agi daɣen n "imceggɛen" i yettusuqel yisem n lmalayek ɣer tutlayt tagrigit. Qqaren-sen "angellus", yeɛni "amceggeɛ, imceggɛen". Llan ulamma llan ger imaziɣen wid yessexdamen isem-agi n tegrigit "aneglus" iwakken ad inin "lmalayek". Seg ẓar-agi n tegrigit " angellus" i d-yekka daɣen yisem n lmalayek di tutlayt tafṛansist "ange".
Tigzi, tudert n lmalayek
Deg ayen yeɛnan lmalayek neẓra belli aṭas i yettamnen yis-n, ayagi di yal tikta n ddin d wansayen n yemdanen s umata. Imdanen ttamnen s txelqiyin-agi yellan akkin i lqaɛa. D tixelqiyin igenwan. Yewwi-d lḥal a nessiked ɣer Tira iwakken a nwali d acu i d-qqarent deg ayen yeɛnan lmalayek. Yella daɣen di Tira wayen yellan d sser, d adrig, ɣef lame.r-agi n lmalayek. A neqqim kan di leqder n wayen yuran yettujerden s tilawt. D acu kan, iban am tafat talit llan lmalayek d leqdic-nsen d ugama-nsen. Llan deg genwan d igiman, s tegzi s tudert. Axaṭeṛ mačči kan di lqaɛa, ger yemdanen kan i tella tudert d tegzi.
D igiman deg igenwan
Ula deg igenwan tella tudert, yella ccɣel meqqren. Tella tegzi yeftin aṭas. Ɣas ulamma ayen yellan deg igenwan yezga-d ahat yebɛed, yeffer ɣef tmusni n yemdanen. Ayen tewwi lqaɛa d aḥric, ayen daɣen yellan deg igenwan d aḥric nniḍen yerna d win meqqren. A naf yura deg adlis n "Uweḥḥi", ɣer tagara n "Lɛehd ajdid", d igiman n igiman n txelqiyin i yellan ( Aweḥḥi 5: 11). Lexbar n wayen akk yettilin deg igenwan, d ayen yessefraḥen imadanen. Mi ara t-afen a t-ɣren, a sen-yili d lferḥ meqqren, d tissas i liman-nsen. Axaṭer tamsalt n igenwan d wayen yellan deg-sen, d ayen yeɛnan daɣen tudert n yemdanen. Imi nezra belli iswi n lqaɛa aked igenwan d yiwen.
D tizemmal s tezmert
Imi lmalayek zgan-d d ilemmasen, d imceggɛen ger Yillu aked yemdanen. D tama meqqren n leqdic-nsen ɣef i ttuweklen si tazwara. Lmalayek, tixelqiyin-agi yesɛan tigzi, acḥal d abrid i d-banen i yemdanen. Ttasen-d ɣer yemdanen tikwal di tirga, tikwal di tilawt n wass, yerna ttbanen-d s ṣṣifa n yemdanen. Yerna lmalayek deg aṭas yid-sen, d agraw, d tazemmalt meqqren, s leḥkem d tuddsa. Ɣef uqerru-nsen yella Lmasiḥ, d agellid fell-asen. Aṭas n yismawen daɣen i s d-ttmeslayent fell-asen Tira, iwakken ad beggnent leqdic d tezmert-nsen. D tizemmar meqqren, d iduba, d wid yesɛan ccan meqren, d leḥkem. A naf ayagi di Ifasus 1:21, At Kulus 1:16.